**10 апреля 2025 по н. ст.**

**28 Марта 2025 года, Четверг, (А340,B10), Глас 8. Последование великого повечерия в четверг(И́же во святы́х отца́ на́шего и испове́дника Марти́на, Па́пы Ри́мскаго), Утрени Пятницы (Преподо́бнаго отца́ на́шего Ма́рка, епи́скопа Арефуси́йскаго, и Кири́лла диа́кона, и ины́х, при Иулиа́не мучи́теле пострада́вших) и 1-го часа**

**Последование великого повечерия**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Сла́ва Тебе́, Бо́же наш, сла́ва Тебе́.**

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Шестопсалмие:**

**Псалом 4.**

**В**негда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? И уве́дите, я́ко удиви́ Госпо́дь преподо́бнаго Своего́: Госпо́дь услы́шит мя, внегда́ воззва́ти ми к Нему. Гне́вайтеся, и не согреша́йте, я́же глаго́лете в сердца́х ва́ших, на ло́жах ваших умили́теся. Пожрите же́ртву пра́вды и упова́йте на Го́спода. Мно́зи глаго́лют: кто яви́т нам блага́я? Зна́менася на нас свет лица́ Твоего, Го́споди. Дал еси́ весе́лие в се́рдце мое́м: от плода́ пшени́цы, вина́ и еле́я своего умно́жишася. В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

**Псалом 6.**

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя. И душа́ моя смяте́ся зело́: и Ты, Го́споди, доко́ле? Обрати́ся, Го́споди, изба́ви ду́шу мою: спаси́ мя ради ми́лости Твоея́. Я́ко не́сть в сме́рти помина́яй Тебе: во а́де же кто испове́стся Тебе? Утруди́хся воздыха́нием моим, измы́ю на вся́ку нощь ло́же мое, слеза́ми мои́ми посте́лю мою омочу́. Смяте́ся от я́рости о́ко мое, обетша́х во всех вразе́х моих. Отступи́те от Мене́, вси де́лающии беззако́ние, я́ко услы́ша Госпо́дь глас пла́ча моего́: услы́ша Госпо́дь моле́ние мое, Госпо́дь моли́тву мою прия́т. Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

**Псалом 12.**

**Д**око́ле, Го́споди, забу́деши мя до конца́? Доко́ле отвраща́еши лице́ Твое от Мене́? Доко́ле положу́ сове́ты в души́ моей, боле́зни в се́рдце моем день и нощь? Доко́ле вознесе́тся враг мой на мя? При́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него. Стужа́ющии ми возрадуются, а́ще подви́жуся. Аз же на ми́лость Твою упова́х. Возра́дуется се́рдце мое о спасе́нии Твоем, воспою́ Го́сподеви, благоде́явшему мне, и пою́ и́мени Го́спода Вышняго.

**П**ри́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Псалом 24.**

**К** Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедро́ты Твоя, Го́споди, и ми́лости Твоя, яко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ради законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его насле́дит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

**Псалом 30.**

**Н**а Тя, Го́споди, упова́х, да не постыжу́ся во век: пра́вдою Твое́ю изба́ви мя и изми́ мя. Приклони́ ко мне у́хо Твое́, ускори́ изъя́ти мя, бу́ди ми в Бо́га Защи́тителя, и в дом прибе́жища, е́же спасти́ мя. Я́ко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Го́споди. В ру́це Твои предложу́ дух мой: изба́вил мя еси́, Го́споди Бо́же и́стины. Возненавидел еси́ храня́щия суеты́ вотще́: аз же на Го́спода упова́х. Возра́дуюся и возвеселю́ся о ми́лости Твоей, я́ко призре́л еси́ на смире́ние мое́, спасл еси́ от нужд ду́шу мою, и не́си мене́ затвори́л в рука́х вра́жиих, поста́вил еси́ на простра́нне но́зе мои. Поми́луй мя, Го́споди, я́ко скорблю́: смяте́ся я́ростию о́ко мое́, душа́ моя и утро́ба моя. Я́ко исчезе́ в боле́зни живо́т мой и ле́та моя в воздыха́ниих, изнемо́же нището́ю кре́пость моя, и ко́сти моя смято́шася. От всех враг моих бых поноше́ние, и сосе́дом моим зело́, и страх зна́емым моим: ви́дящии мя вон бежа́ша от Мене́. Забве́н бых я́ко мертв от се́рдца, бых я́ко сосу́д погубле́н. Я́ко слы́шах гажде́ние мно́гих, живу́щих о́крест, внегда́ собра́тися им вку́пе на мя, прия́ти ду́шу мою совеща́ша. Аз же на Тя, Го́споди, упова́х, рех: Ты еси́ Бог мой. В руку́ Твое́ю жре́бии мои́: изба́ви мя из руки́ враг моих и от гоня́щих мя. Просвети́ лице́ Твое на раба́ Твоего, спаси́ мя ми́лостию Твоею. Го́споди, да не постыжу́ся, я́ко призва́х Тя: да постыдя́тся нечести́вии и сни́дут во ад. Не́мы да будут устны́ льсти́выя, глаго́лющия на пра́веднаго беззако́ние, горды́нею и уничиже́нием. Коль мно́гое мно́жество бла́гости Твоея, Го́споди, ю́же скрыл еси́ боя́щимся Тебе, соде́лал еси́ упова́ющим на Тя пред сы́ны челове́ческими. Скры́еши их в та́йне лица́ Твоего от мяте́жа челове́ческа, покры́еши их в кро́ве от пререка́ния язык. Благослове́н Госпо́дь, я́ко удиви́ ми́лость Свою во гра́де огражде́ния. Аз же Рех во изступле́нии моем: отве́ржен есмь от лица́ о́чию Твоею: сего́ ра́ди услы́шал еси́ глас моли́твы моея́, внегда́ воззва́х к Тебе. Возлюби́те Го́спода, вси преподо́бнии Его, я́ко и́стины взыска́ет Госпо́дь, и воздае́т изли́ше творя́щим горды́ню. Мужа́йтеся, и да крепи́тся се́рдце ваше, вси упова́ющии на Го́спода.

**Псалом 90.**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и змия. Я́ко на Мя упова́, и изба́влю и́: покры́ю и́, я́ко позна́ имя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И начинаем глаголати стихи со сладкопением, не скоро и великим гласом на оба лика, кийждо лик свой стих.***

***Первый лик поет:***

**Первый Лик: С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Вторый лик поет тойже Стих:***

**Вторый Лик: С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Таже по чину кийждо лик свой Стих:***

**У**слы́шите до после́дних земли́:

**Я́ко с на́ми Бог.**

**М**огу́щии покоря́йтеся:

**Я́ко с на́ми Бог.**

**А**́ще бо па́ки возмо́жете, и па́ки побежде́ни бу́дете:

**Я́ко с на́ми Бог.**

**И** и́же а́ще сове́т совещава́ете, разори́т Госпо́дь:

**Я́ко с на́ми Бог.**

**И** сло́во, е́же а́ще возглаго́лете, не пребу́дет в вас:

**Я́ко с на́ми Бог.**

**С**тра́ха же ва́шего не убои́мся, ниже́ смути́мся:

**Я́ко с на́ми Бог.**

**Г**о́спода же Бо́га на́шего Того́ освяти́м, и Той бу́дет нам в страх:

**Я́ко с на́ми Бог.**

**И** а́ще на Него́ наде́яся бу́ду, бу́дет мне во освяще́ние:

**Я́ко с на́ми Бог.**

**И** упова́я бу́ду на Него́, и спасу́ся Им:

**Я́ко с на́ми Бог.**

**С**е аз и де́ти, я́же ми даде́ Бог:

**Я́ко с на́ми Бог.**

**Л**ю́дие ходя́щии во тьме, ви́деша свет ве́лий:

**Я́ко с на́ми Бог.**

**Ж**иву́щии во стране́, и се́ни сме́ртней, свет возсия́ет на вы:

**Я́ко с на́ми Бог.**

**Я**́ко Отроча́ роди́ся нам, Сын, и даде́ся нам:

**Я́ко с на́ми Бог.**

**Е**го́же нача́льство бысть на ра́ме Его:

**Я́ко с на́ми Бог.**

**И** ми́ра Его несть преде́ла:

**Я́ко с на́ми Бог.**

**И** нарица́ется и́мя Его́, вели́ка сове́та А́нгел:

**Я́ко с на́ми Бог.**

**Ч**у́ден сове́тник:

**Я́ко с на́ми Бог.**

**Б**ог кре́пок, Власти́тель, Нача́льник ми́ра:

**Я́ко с на́ми Бог.**

**О**те́ц бу́дущаго ве́ка:

**Я́ко с на́ми Бог.**

***Исполнившимся же стихом, я́ко предречеся, поется:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

***И паки тожде от обою лику:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

**Сла́ва Отцу́ и Сы́ну и Свято́му Ду́ху.**

**Первый Лик: С** на́ми Бог.

**И ны́не и при́сно и во ве́ки веко́в. Ами́нь.**

***Вторый лик тожде:***

**С** на́ми Бог.

***Таже два лика вкупе:***

**Я́ко с на́ми Бог.**

***И абие настоящия тропари:***

**Первый Лик: Д**ень преше́д, благодарю́ Тя, Го́споди, ве́чер прошу́ с но́щию, без греха́ пода́ждь ми, Спа́се, и спаси́ мя.

**Вторый Лик: Сла́ва Отцу́ и Сы́ну и Свято́му Ду́ху.**

**Д**ень преше́д, славосло́влю Тя, Влады́ко, ве́чер прошу́ с но́щию, безсобла́знство пода́ждь ми, Спа́се, и спаси́ мя.

***Таже оба лика:***

**И ны́не и при́сно и во ве́ки веко́в. Ами́нь.**

**Д**ень преше́д, песносло́влю Тя, Святы́й, ве́чер прошу́ с но́щию, ненаве́тен пода́ждь ми, Спа́се, и спаси́ мя.

**Б**езпло́тное естество́ херуви́мское немо́лчными пе́сньми Тя славосло́вят.

**Ш**естокри́льная живо́тная Серафи́ми непреста́нными гла́сы Тя превозно́сят.

**А**́нгелов же вся во́инства трисвяты́ми пе́сньми Тя восхваля́ют.

**П**ре́жде бо всех еси́ сый Оте́ц, и собезнача́льна и́маши Твоего́ Сы́на,

**И** равноче́стна нося́й Ду́ха жи́зни, Тро́ицы явля́еши неразде́льное.

**П**ресвята́я Де́во, Ма́ти Бо́жия, и и́же Сло́ва самови́дцы и слуги́,

**П**роро́к же и му́ченик вси ли́цы, я́ко безсме́ртну иму́ще жизнь,

**О** всех моли́теся приле́жно, я́ко вси есмы́ в беда́х.

**Д**а пре́лести изба́вльшеся лука́ваго, а́нгельскую вопие́м песнь:

**С**вяты́й, Святы́й, Святы́й, Трисвяты́й Го́споди, поми́луй и спаси́ нас. Ами́нь.

***(Сие глаголют во святей горе Афонстей, и в прочих монастырех по стиху, кийждо лик свой стих.)***

***И абие низким гласом:***

**В**е́рую во еди́наго Бо́га Отца́, Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, и́мже вся бы́ша. Нас ра́ди челове́к и на́шего ради спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

***И абие священник возглашает пред царскими дверьми, а лик за ним повторяет:***

**Священник: Пресвята́я Влады́чице Богоро́дице, моли́ о нас гре́шных.**

**П**ресвята́я Влады́чице Богоро́дице, моли́ о нас гре́шных. **(Дважды.)**

**Священник: Вся небе́сныя си́лы святы́х А́нгел и Арха́нгел, моли́те о нас гре́шных.**

**В**ся небе́сныя си́лы святы́х А́нгел и Арха́нгел, моли́те о нас гре́шных.

**Священник: Святы́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.**

**С**вяты́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.

**Священник: Святи́и сла́внии апо́столи, проро́цы и му́ченицы, и вси святи́и, моли́те о нас гре́шных.**

**С**вяти́и сла́внии апо́столи, проро́цы и му́ченицы, и вси святи́и, моли́те о нас гре́шных.

**Священник: Преподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.**

**П**реподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.

***(Зде же глаголется и святый храма.)***

**Священник: Непобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.**

**Н**епобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.

**Священник: Бо́же, очи́сти нас гре́шных.**

**Б**о́же, очи́сти нас гре́шных.

**Священник: Бо́же, очи́сти нас гре́шных и поми́луй нас. (Единожды.)**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**И поем тропари во глас 8:**

**Лик: Н**еви́димых враг мои́х неусыпа́ние ве́си, Го́споди, и окая́нныя пло́ти моея́ неможе́ние ве́си, созда́вый мя: те́мже в ру́це Твои́ предаю́ дух мой, покры́й мя крило́ма Твоея́ бла́гости, да не когда́ усну́ в смерть, и у́мныя мои́ о́чи просвети́ в наслажде́ние Боже́ственных слове́с Твои́х: и воздви́гни мя во вре́мя благопотре́бно к Твоему́ славосло́вию, я́ко еди́н Благ и Человеколю́бец.

**Стих: При́зри и услы́ши мя, Го́споди, Бо́же мой.**

**Я**́ко стра́шен суд Твой, Го́споди, А́нгелом предстоя́щим, челове́ком вводи́мым, кни́гам разгиба́емым, дело́м испыту́емым, помысло́м истязу́емым: кий суд бу́дет мне зача́тому во гресе́х? кто ми пла́мень угаси́т? кто ми тьму просвети́т? А́ще не Ты, Го́споди, поми́луеши мя, я́ко Человеколю́бец.

**Сла́ва Отцу́ и Сы́ну и Свято́му Ду́ху.**

**С**ле́зы ми даждь, Бо́же, я́коже иногда́ жене́ гре́шнице, и сподо́би мя омочи́ти но́зе Твои́, я́же мя от пути́ пре́лести свободи́вшия: и ми́ро благоуха́ния Тебе́ приноси́ти, житие́ чи́сто, покая́нием ми созда́нное. Да услы́шу и аз жела́емый Твой глас: ве́ра твоя́ спасе́ тя, иди́ в ми́ре.

**И** ны́не и при́сно и во ве́ки веко́в. Ами́нь.

**Н**епосты́дную, Богоро́дице, наде́жду Твою́ име́я спасу́ся, предста́тельство Твое́ стяжа́в, Пречи́стая, не убою́ся: пожену́ враги́ моя́, и побежду́ я́ во еди́н оболки́йся, я́ко в броня́ кров Твой и всемогу́щую Твою́ по́мощь, моля́ся вопи́ю Ти, Влады́чице, спаси́ мя моли́твами Твои́ми, и возста́ви мя от мра́чнаго сна к Твоему́ славосло́вию, си́лою из Тебе воплоти́вшагося Сы́на Бо́жия.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас**

**Чтец: А**ми́нь.

**Молитва Великаго Василия:**

**Г**о́споди, Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю, рук на́ших воздея́ние. Сподо́би же нас и нощно́е по́прище без поро́ка прейти́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша, су́щия на земли́, да и со́нным безмо́лвием просвети́мся, зре́нием суде́б Твои́х. Отыми́ же от нас вся́кое мечта́ние неподо́бное, и по́хоть вре́дну. Возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием и бла́гостию Единоро́днаго Сы́на Твоего́, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

**И абие:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 50.**

**П**оми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от Мене́. Возда́ждь ми ра́дость спасе́ния Твоего, и Духом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возра́дуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Псалом 101.**

**Г**о́споди, услы́ши моли́тву мою, и вопль мой к Тебе́ да прии́дет. Не отврати́ лица́ Твоего от Мене́: во́ньже а́ще день скорблю́, приклони́ ко мне у́хо Твое: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои, и ко́сти моя я́ко суши́ло сосхо́шася. Уя́звен бых я́ко трава́, и и́зсше се́рдце мое, я́ко забы́х сне́сти хлеб мой. От гла́са воздыха́ния моего прильпе́ кость моя пло́ти моей. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои, и хва́лящии мя мною кленя́хуся. Зане́ пе́пел я́ко хлеб ядя́х, и питие́ мое с пла́чем растворя́х. От лица́ гне́ва Твоего и я́рости Твоея́: я́ко возне́с низве́ргл мя еси́. Дни́е мои я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя в род и род. Ты воскре́с уще́дриши Сио́на, я́ко вре́мя уще́дрити его, я́ко прии́де вре́мя. Я́ко благоволи́ша раби́ Твои ка́мение его, и персть его уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и яви́тся во сла́ве Своей. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ святы́я Своея́, Госпо́дь с небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не и́мя Госпо́дне, и хвалу́ Его во Иерусали́ме. Внегда́ собра́тися лю́дем вку́пе и царе́м, е́же рабо́тати Го́сподеви. Отвеща́ Ему на пути́ кре́пости Его: умале́ние дней моих возвести́ ми. Не возведи́ мене́ в преполове́ние дней мои́х: в ро́де родо́в ле́та Твоя. В нача́лех Ты, Го́споди, зе́млю основа́л еси́, и дела́ руку́ Твоею суть небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я́, и изменя́тся. Ты же то́йжде еси́, и ле́та Твоя не оскуде́ют. Сы́нове раб Твоих вселя́тся, и се́мя их во век испра́вится.

**Молитва Манассии, царя иудейска:**

**Г**о́споди Вседержи́телю, Бо́же оте́ц на́ших, Авраа́мов, и Исаа́ков, и Иа́ковль, и се́мене их пра́веднаго, сотвори́вый не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ стра́шным и сла́вным и́менем Твои́м, его́же вся боя́тся, и трепе́щут от лица́ си́лы Твоея́, я́ко непостоя́нно великоле́пие сла́вы Твоея́, и нестерпи́м гнев е́же на гре́шники преще́ния Твоего́, безме́рна же и неизсле́дованна ми́лость обеща́ния Твоего́: Ты бо еси́ Госпо́дь Вы́шний, благоутро́бен, долготерпели́в, и многоми́лостив, и ка́яйся о зло́бах челове́ческих. Ты, Го́споди, по мно́жеству бла́гости Твоея́, обеща́л еси́ покая́ние и оставле́ние согреши́вшим Тебе́, и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо, Го́споди Бо́же сил, не положи́л еси́ покая́ние пра́ведным, Авраа́му, и Исаа́ку, и Иа́кову, не согреши́вшим Тебе́: но положи́л еси́ покая́ние на мне гре́шнем, зане́ согреши́х па́че числа́ песка́ морска́го. Умно́жишася беззако́ния моя, Го́споди, умно́жишася беззако́ния моя, и несмь досто́ин воззре́ти, и ви́дети высоту́ небе́сную, от мно́жества непра́вд мои́х, сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твоих. И ны́не приклоня́ю коле́на се́рдца, тре́буя от Тебе́ бла́гости. Согреши́х, Го́споди, согреши́х, и беззако́ния моя аз вем: но прошу́ моля́ся, осла́би ми Го́споди, осла́би ми, и не погуби́ мене́ со беззако́ньми мои́ми, ниже́ в век враждова́в соблюде́ши зол мои́х, ниже́ осу́диши мя в преиспо́дних земли́. Зане́ Ты еси́, Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю́ Тя вы́ну во днех живота́ моего́. Я́ко Тя пое́т вся си́ла небе́сная, и Твоя́ есть сла́ва во ве́ки веко́в. Ами́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Лик: А**ми́нь.

**Тропари, глас 6:**

**П**оми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву, я́ко Влады́це, гре́шнии прино́сим, поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, поми́луй нас: на Тя бо упова́хом, не прогне́вайся на ны зело́, ниже́ помяни́ беззако́ний на́ших, но при́зри и ны́не я́ко Благоутро́бен, и изба́ви ны от враг на́ших: Ты бо еси́ Бог наш, и мы лю́дие Твои́, вси дела́ руку́ Твое́ю, и имя Твое́ призыва́ем.

**И** ны́не и при́сно и во ве́ки веко́в. Ами́нь.

**М**илосе́рдия две́ри отве́рзи нам, Благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь.

**В**лады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 69.**

**Б**о́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

**Псалом 142.**

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поуча́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ради, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а вся́ку нощь благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою ве́дущим Тя.

**С**подо́би, Го́споди, в нощь сию, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

**Канон:**

**Песнь 1:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: М**и́лостива мне Христа́ соде́лай, Де́во Пренепоро́чная, в День при стра́шнаго осужде́ния изыма́ющи.

**Припев: Пресвята́я Богоро́дице, спаси́ нас.**

**Тропарь: О**дожди́ ми, Влады́чице, молю́ся, ка́пли умиле́ния, су́щую ми скве́рну отмыва́ющи, я́ко да сла́влю Тя.

**Припев: Пресвята́я Богоро́дице, спаси́ нас.**

**Тропарь: П**росвети́ мя Де́во, Яже Свет незаходи́мый ро́ждшая, моея́ ле́ности глубо́кую тьму отгоня́ющи.

**Припев: Пресвята́я Богоро́дице, спаси́ нас.**

**Тропарь: С**паси́ мя, Богоро́дице, во мно́гих гресе́х поги́бшаго, и му́ки вся́кия, и лю́таго осужде́ния изба́ви.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: Б**оле́зни мно́ги, Марти́не, претерпе́л еси́ за Христа́ Бо́га/ и ны́не изше́л еси́ к неболе́зненней жи́зни, до́бре подвиза́вся./ Тем моея́ души́ лю́тыя боле́зни облегчи́,/ я́ко да воспою́ тя, моли́твами твои́ми просвеща́емь.

**Припев: Святи́телю о́тче Марти́не, моли́ Бо́га о нас.**

**Тропарь: С**ущества́ два, и две во́ли, и де́йства сугу́ба нося́ща, блаже́нне,/ Еди́наго от Честны́я Тро́ицы научи́л еси́, Христа́, Пресу́щнаго Бо́га,/ и и́же не та́ко честву́ющия,/ вся отве́ргл еси́, Марти́не свяще́ннейше.

**Припев: Святи́телю о́тче Марти́не, моли́ Бо́га о нас.**

**Тропарь: Н**еду́говавшия безслове́сно безу́мне, в Еди́ном Христе́, еди́ну му́дрствующе во́лю,/ ра́зумом и́стинным и ве́рою украша́емь, обличи́л еси́, Марти́не, я́вственно/ и, ра́дуяся, взыва́л еси́:/ пои́м Го́сподеви, сла́вно бо просла́вися.

**Сла́ва Отцу́ и Сы́ну и Свято́му Ду́ху.**

**К**ра́сными пе́сньми, све́тло лику́ющи,/ днесь Христо́ва Це́рковь тя почита́ет, Богоблаже́нне,/ Христо́в служи́телю, Марти́не пресве́тле,/ пою́щая тя просвети́.

**И ны́не и при́сно и во ве́ки веко́в. Ами́нь.**

**Богородичен: И**́же по естеству́ Боже́ственному Неви́димый,/ ви́ден бысть из Тебе́ Младе́нец, Челове́к быв,/ сугу́ба я́ко вои́стинну хоте́ния и де́йства нося́ во Еди́ной Ипоста́си,/ Его́же моли́, Пренепоро́чная, вся ны спасти́, любо́вию пою́щия Тя.

**Песнь 3:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: С**вяще́ннаго жития́ отпа́д, Пречи́стая, приложи́хся ското́м и осужде́н весь бых: но Ты, Яже Судию́ ро́ждшая, от вся́каго осужде́ния изба́ви мя и спаси́.

**Припев: Пресвята́я Богоро́дице, спаси́ нас.**

**Тропарь: К** Тебе́ прибега́ю, Влады́чице, всегда́ мно́жеством напа́стей обстои́ма уще́дривши спаси́ мя, Яже Спа́са ро́ждшая вся́ческих и Го́спода, Еди́на Препе́тая.

**Припев: Пресвята́я Богоро́дице, спаси́ нас.**

**Тропарь: Н**епроходи́мая Две́ре, Яже к Бо́гу приводя́щи, Отрокови́це, две́ри покая́ния ми отве́рзи, молю́ся, очи́стивши грехо́в мои́х скве́рну, ту́чами ми́лости Твоея́, Богоблагода́тная.

**Припев: Пресвята́я Богоро́дице, спаси́ нас.**

**Тропарь: И**зба́ви мя страсте́й наведе́ния, Влады́чице, и борю́щияся враги́ моя́ ны́не победи́: утверди́ мя на ка́мени Бо́жиих хоте́ний и ду́шу мою́ просвети́, Две́ре Боже́ственнаго Све́та.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: С**ый испо́лнен, всеблаже́нне, Боже́ственныя ре́вности,/ собра́л еси́ Свяще́нен, Марти́не, Собо́р/ и церко́вное утверди́л еси́ уче́ние.

**Припев: Святи́телю о́тче Марти́не, моли́ Бо́га о нас.**

**Тропарь: П**осреди́ Собо́ра отве́ргл еси́ Пи́рра, Се́ргия и Фео́дора, Ки́ра же/ и подо́бныя тем буесло́вящим злосла́вныя, о́тче.

**Припев: Святи́телю о́тче Марти́не, моли́ Бо́га о нас.**

**Тропарь: И**з Ри́ма ну́ждею изгна́н,/ обше́л еси́, я́ко со́лнце, лучи́ испуща́я, преподо́бне,/ правосла́вныя просвеща́я вся.

**Сла́ва Отцу́ и Сы́ну и Свято́му Ду́ху.**

**П**рему́дростию освяще́н свы́ше, я́ко со́лнце,/ Ри́мскому оте́честву ве́лий засту́пник проявле́н,/ Марти́не преподо́бне, блаже́нне.

**И ны́не и при́сно и во ве́ки веко́в. Ами́нь.**

**Богородичен: О**тцу́ Равноче́стна и Сопресто́льна па́че сло́ва родила́ еси́,/ де́йства два нося́ща и две во́ли, Всесвята́я Отрокови́це.

**Г**о́споди, поми́луй. **(Трижды.)**

**Седален святи́теля Марти́на, Глас 4:**

***Подо́бен: Вознесы́йся:***

**Седален: И**спове́дании свяще́нными укра́шься,/ му́ченически же жизнь соверши́в,/ к Небесе́м восте́кл еси́, Марти́не му́дре,/ венце́м неувяда́емым от Бо́га венча́лся еси́./ Те́мже святу́ю твою́ пра́зднуем па́мять, вопию́ще:/ помяни́ нас, священноблаже́нне, Христу́ предстоя́.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Богоро́дичен: П**о Бо́зе во Твой, Богоро́дице, прибега́ю, смире́нный, покро́в Боже́ственный/ и, припа́дая, молю́ся:/ поми́луй, Пречи́стая, я́ко превзыдо́ша главу́ мою́ греси́,/ и бою́ся, Влады́чице, му́ки, и трепе́щу,/ моле́ние сотвори́, Чи́стая, к Сы́ну Твоему́ от сих изба́вити мя.

**Песнь 4:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: Д**уши́ моея́ я́звы исцели́, Богоблагода́тная Де́во: ум мой просвети́, Чи́стая, омраче́нный стра́стными нахо́ды.

**Припев: Пресвята́я Богоро́дице, спаси́ нас.**

**Тропарь: У**ны́нием спя́щаго и грехо́м покрове́ннаго, к покая́нию мя, Пречи́стая, призови́, я́ко Ма́ти Сло́ва.

**Припев: Пресвята́я Богоро́дице, спаси́ нас.**

**Тропарь: Н**еискусобра́чная Влады́чице, Яже воплоще́нное Сло́во ро́ждшая, ду́шу мою́ просвети́ и от гее́нны изба́ви и муче́ния.

**Припев: Пресвята́я Богоро́дице, спаси́ нас.**

**Тропарь: Н**а Тя наде́жду мою́ возложи́х всю, Ма́ти Де́во: ду́шу мою́ соблюди́, Яже Бо́га ро́ждши Спа́са моего́.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: Н**епра́ведно от престо́ла твоего́, му́дре, изгоня́емь,/ от челове́к непра́ведных пра́ведный пострада́ти благоволи́л еси́,/ я́ко да пра́ведное уче́ние церко́вное, о́тче, спасе́ши невреди́мо.

**Припев: Святи́телю о́тче Марти́не, моли́ Бо́га о нас.**

**Тропарь: С**тоя́ среди́ пребеззако́ннующих я́ко зако́нен страда́лец, святи́телю Богоприя́тне,/ и от них оскорбля́емь, и наруга́емь, и влачи́м всу́е,/ пребы́л еси́ умо́м непревра́щен.

**Припев: Святи́телю о́тче Марти́не, моли́ Бо́га о нас.**

**Тропарь: М**ладе́нцев вмени́л еси́, о́тче, стреля́ния, Марти́не, всу́е оскорбля́ющих тя/ и, терпели́вно пострада́в, гони́м, и вя́жемь всу́е,/ ив темни́цах заключа́емь.

**Сла́ва Отцу́ и Сы́ну и Свято́му Ду́ху.**

**Т**рисве́тлыми заря́ми пресве́тло укра́шен, па́че со́лнца, блаже́нне,/ за́паду сия́еши и неве́рствия тьму отгоня́еши, прему́дре./ Те́мже просвети́ ны, тя блажа́щия.

**И ны́не и при́сно и во ве́ки веко́в. Ами́нь.**

**Богородичен: В**о двою́ существу́ богому́жно познава́емаго,/ от Тро́ицы Еди́наго родила́ еси́,/ я́ко Бо́га и Челове́ка, во́ли нося́ща прили́чно обе́ма естество́ма,/ Де́во Пренепоро́чная.

**Песнь 5:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: Д**уши́ моея́ стра́сти всенеисце́льныя, Отрокови́це, исцели́, и уга́сший ле́ностию свети́льник мой возжзи́, и к покая́ния путе́м наста́ви, Де́во, да ве́рою и любо́вию Тя сла́влю.

**Припев: Пресвята́я Богоро́дице, спаси́ нас.**

**Тропарь: С**ебе́ осужда́ю пре́жде испыта́ния, Богора́дованная, сту́дная дела́ ношу́ еди́н осужде́нный: но предста́ни ми, я́ко предста́тельница су́щи всем, и лю́таго осужде́ния изба́ви мя.

**Припев: Пресвята́я Богоро́дице, спаси́ нас.**

**Тропарь: И**збавля́ющи мя от плене́ния, и одержа́щия душетле́нныя молвы́, и страсте́й лю́тых, умерщвля́ющих мя, не преста́й, Пресвята́я Отрокови́це, гре́шником засту́пнице, челове́ком гото́вая Помо́щнице.

**Припев: Пресвята́я Богоро́дице, спаси́ нас.**

**Тропарь: У**мерщвле́на мя всего́ жа́лом сме́ртным от преступле́ния, оживи́, Пречи́стая, Яже Жизнь заче́ншая ми́рови Изба́вителя и Царя́, и к све́ту наста́ви мя.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: С**вяще́ннейшим твои́м сло́вом, о́тче, всесвяще́нное уче́ние я́ве утверди́л еси́/ и ерети́ческия полки́ низве́ргл еси́,/ претерпева́я изгна́ния, и темни́цы, и ско́рби мно́ги.

**Припев: Святи́телю о́тче Марти́не, моли́ Бо́га о нас.**

**Тропарь: Д**рема́ния твои́м ве́ждом, преподо́бне, не дал еси́,/ до́ндеже вселе́ние Бо́гу был еси́,/ и всю разве́ял еси́ е́реси пре́лесть, му́ченически подвиза́вся.

**Припев: Святи́телю о́тче Марти́не, моли́ Бо́га о нас.**

**Тропарь: В**ражде́бно тя, я́коже зве́рие, влеко́ша вери́гами, му́дре,/ врази́, связа́вше посреде́ гра́да, руга́тельно, укоря́юще, и ху́ляще,/ и без студа́ на тя напа́дающе.

**Сла́ва Отцу́ и Сы́ну и Свято́му Ду́ху.**

**В**е́рою огра́ждся, я́ко со́лнце луча́ми,/ и устне́ возвесели́, и гра́ды вся просвети́,/ пропове́дая Христа́, Сына Бо́жия, во пло́ти прише́дша.

**И ны́не и при́сно и во ве́ки веко́в. Ами́нь.**

**Богородичен: Н**еискусобра́чно, Де́во, неопи́санное Сло́во пло́тию ро́ждши,/ пло́ти моея́ стра́сти умертви́, оживи́ же ду́шу мою́,/ умерщвле́нную прегреше́ньми.

**Песнь 6:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: У**мерщвле́на мя мно́гими преступле́ньми, Пречи́стая Де́во, оживи́, Яже Жизнь челове́ком неизрече́нно ро́ждшая, Богоро́дице, и твори́ти ми во́лю Госпо́дню наста́ви.

**Припев: Пресвята́я Богоро́дице, спаси́ нас.**

**Тропарь: Т**я предста́тельницу и сте́ну ве́рнии вси стяжа́хом, и́же во глубине́ зол, и молв, и печа́лей потопля́емии при́сно, Богоро́дице, Еди́на ве́рным прибе́жище.

**Припев: Пресвята́я Богоро́дице, спаси́ нас.**

**Тропарь: У**вяди́вшая сады́ безбо́жия, Пренепоро́чная, Твои́м Святы́м прозябе́нием, расту́щую во мне при́сно вра́жию зло́бу потреби́, Пречи́стая.

**Припев: Пресвята́я Богоро́дице, спаси́ нас.**

**Тропарь: О**святи́ мой ум и просвети́ се́рдце мое́, Свята́я Ма́ти Бо́жия, и одержа́щих мя зол измени́: да Тя сла́влю тве́рдую засту́пницу мою.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: Р**азсе́деся лука́вый при ногу́ твое́ю свяще́нною, Богоно́се,/ и лука́вых челове́к бездве́рная уста́ загражда́ются твои́м сло́вом,/ и явля́ется, сия́ющи, уче́ние Боже́ственное, па́че со́лнца.

**Припев: Святи́телю о́тче Марти́не, моли́ Бо́га о нас.**

**Тропарь: П**ростира́ют тя неща́дно и у́жи связу́ют преле́стницы, вя́жуща вся́ку лесть/ и ерети́ческий сою́з растерза́юща сою́зом Боже́ственных уче́ний твои́х,/ святи́телю о́тче Марти́не свяще́ннейше.

**Припев: Святи́телю о́тче Марти́не, моли́ Бо́га о нас.**

**Тропарь: С**тоя́л еси́ пред суди́щем судя́щих,/ осужда́я пре́лесть пропове́дающих еди́ну во Христе́, о́тче, во́лю/ и му́ченическими я́ве украша́яся венцы́, Богоблаже́нне Марти́не му́дре.

**Сла́ва Отцу́ и Сы́ну и Свято́му Ду́ху.**

**Ч**удесы́ испо́лни весь мир, прехва́льне,/ источа́я ре́ки исцеле́ний, Богогла́се,/ и́миже и мя просвети́, молю́ ти ся, Марти́не пресвяты́й.

**И ны́не и при́сно и во ве́ки веко́в. Ами́нь.**

**Богородичен: З**ако́ни естества́ в Тебе́ разоря́ются,/ неизрече́нно бо ражда́еши Соде́теля всех, Богоро́дице Всепе́тая,/ я́ко Бо́га же и Челове́ка, две во́ли же иму́ща и де́йства, Ма́ти Де́во.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Седален Богородицы , глас 8:**

**О** чудесе́ но́ваго! О стра́шнаго та́инства! Взыва́ше Агница, Сы́на зря́щи на Дре́ве кре́стнем просте́рта: что Се Сло́ве Бо́жий безсме́ртный? Ка́ко мертв зри́шися и зе́млю коле́блеши, я́ко Всеси́лен? Но воспева́ю Твое́ стра́шное и Боже́ственное схожде́ние.

**Песнь 7:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: М**и́лостива бу́ди ми, Де́во, и ура́нена мя ору́жием греха́, пла́стырем исцели́ Твоея́ моли́твы: и огня́ негаси́маго исхити́ мя во ве́ки.

**Припев: Пресвята́я Богоро́дице, спаси́ нас.**

**Тропарь: И**зба́ви мя, Ма́ти Спа́сова, одержа́щаго лю́таго плене́ния, помышле́ний лука́вых и одержа́ний прегреше́ния, я́ко да при́сно спаса́емь, по до́лгу Тя сла́влю.

**Припев: Пресвята́я Богоро́дице, спаси́ нас.**

**Тропарь: И** ны́не к Тебе́ прибега́ю, Богома́ти, прегреше́ний плени́цами стя́гнут: за милосе́рдие ми́лости разреши́ мя, Де́во, и от бесо́в изба́ви муче́ния и зло́бы.

**Припев: Пресвята́я Богоро́дице, спаси́ нас.**

**Тропарь: У**ще́дри и спаси́ мя, Де́во, Яже Ще́драго ро́ждши Бо́жия Сло́ва: и све́том, и́же в Тебе́, озари́ ду́шу мою́, и от бесо́в изба́ви мя лю́таго кова́рства.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: С**угу́бых действ и хоте́ний, о́тче, Христа́ лиши́вшиися/ лиши́ша тя престо́ла, отда́вше изгна́нием да́льним, зову́щаго:/ оте́ц на́ших Бо́же, благослове́н еси́.

**Припев: Святи́телю о́тче Марти́не, моли́ Бо́га о нас.**

**Тропарь: П**роше́д многовре́менныя темни́цы я́ко храни́тель непоро́чныя ве́ры,/ ерети́ческую тьму ума́лил еси́ и пе́ти ве́рныя просвети́л еси́:/ оте́ц на́ших Бо́же, благослове́н еси́.

**Припев: Святи́телю о́тче Марти́не, моли́ Бо́га о нас.**

**Тропарь: Я**́коже лев, о́тче, упова́в, на беззако́нныя де́рзостно наскочи́л еси́/ Фео́дора, и Ки́ра, и Се́ргия, и Пи́рра,/ и сих единомы́сленныя отлуча́я Христо́вы Святы́я Це́ркве.

**Сла́ва Отцу́ и Сы́ну и Свято́му Ду́ху.**

**В**озсия́в, блаже́нне, яко со́лнце на земли́,/ благода́тию свы́ше озаря́емь, о́тче Марти́не, поя́ше:/ препе́тый Го́споди, Бо́же оте́ц на́ших, благослове́н еси́.

**И ны́не и при́сно и во ве́ки веко́в. Ами́нь.**

**Богородичен: В**о дву во́лях и де́йствах двух из Тебе́, Пренепоро́чная, рожде́йся несказа́нно,/ И́же си́це му́дрствующий спаса́ет, зову́щия:/ оте́ц на́ших Бо́же, благослове́н еси́.

**Песнь 8:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: И**же по всему́ соверше́н и естество́м непристу́пен, яви́ся прикоснове́н мне, пло́тию обложе́н из Тебе́, Неискусобра́чная: Его́же приле́жно моли́ беззако́ний мои́х бре́мя облегчи́те и суда́ бу́дущаго изба́вити мя.

**Припев: Пресвята́я Богоро́дице, спаси́ нас.**

**Тропарь: Я**же Судию́ и Го́спода ро́ждши па́че сло́ва, Сего я́ко Сы́на Твоего́, Пресвята́я, умоли́: в Час Суда́ осужде́ния, и огня́, и тьмы несвети́мыя, и скре́жета зубна́го изба́вити мя, ве́рою благоче́стно пою́щаго Тя всегда́.

**Припев: Пресвята́я Богоро́дице, спаси́ нас.**

**Тропарь: Б**огороди́тельнице Пречи́стая, души́ моея́ я́звы и грехо́вный собла́зны очи́сти, исто́чником отмыва́ющи, и́же из ребр Рождества́ Твоего́, и и́же от них поте́кшими струя́ми: к Тебе́ бо взыва́ю, и к Тебе́ прибега́ю, и Тебе́ молю́ Богоблагода́тную.

**Припев: Пресвята́я Богоро́дице, спаси́ нас.**

**Тропарь: У**мерщвле́нную ду́шу мою́ угрызе́нием змиины́м, Еди́на я́ве Живо́т ро́ждшая, Пренепоро́чная, оживи́: и нас ра́ди, Де́во, Рожде́ннаго, де́йствовати поспеши́ хоте́ния, вопию́щу: о́троцы, благослови́те, свяще́нницы, воспо́йте, лю́дие, превозноси́те Его во ве́ки.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: С**тесня́емь, о́тче, немощьми́,/ и лю́тыми изгна́нии, и многообра́зными му́ками,/ муче́ния венцы́ я́ко му́ченик прия́л еси́.

**Припев: Святи́телю о́тче Марти́не, моли́ Бо́га о нас.**

**Тропарь: Б**лаже́нства Богоизбра́ннаго сподо́бился еси́, изгоня́емь, Марти́не,/ и пра́вды близ был еси́,/ изгна́в от среды́ непра́ведную е́ресь.

**Припев: Святи́телю о́тче Марти́не, моли́ Бо́га о нас.**

**Тропарь: У**краси́в Петро́в Боже́ственный престо́л/ и на того́ ка́мени Це́рковь неколе́блему соблю́л, Марти́не,/ с сим просла́вился еси́.

**Благословим Отца и Сына и Святаго Духа, Господа**

**Т**ро́ицы Пресвяте́й яви́ся и́стинный пропове́дник, Марти́не пресвя́те,/ Е́юже просве́щся, па́че со́лнца, блаже́нне,/ сия́еши чудесы́, исцеле́ния точа́ взыва́ющим:/ Го́спода по́йте, дела́, и превозноси́те Его́ во ве́ки.

**И ны́не и при́сно и во ве́ки веко́в. Ами́нь.**

**Богородичен: С**вяте́йши Вы́шних во́инств и Херуви́м превы́шши, Ма́ти Бо́жия су́щи,/ страсте́й плотски́х мя превы́шша сотвори́.

**Песнь 9:**

***Канон Пресвятей Богородице, Глас 8:***

**Припев: Пресвята́я Богоро́дице, спаси́ нас.**

**Тропарь: П**росвети́, Две́ре Све́та, ослепле́нную ду́шу мою́ страстьми́, и лука́выми по́мыслы очерне́вшую, и бе́дствующую: и изба́ви мя напа́стей, и от бесо́в озлобле́ния и истяза́ния лю́таго, и бу́дущаго пла́мене и му́ки.

**Припев: Пресвята́я Богоро́дице, спаси́ нас.**

**Тропарь: П**ощади́ мя, Спа́се, рожде́йся от Де́вы и сохрани́вый Ро́ждшую Тя нетле́нну и по Рождестве́: егда́ ся́деши суди́ти дело́м мои́м, беззако́ния и грехи́ моя́ пре́зри, я́ко безгре́шен, и я́ко Бог ми́лостив и Человеколю́бец.

**Припев: Пресвята́я Богоро́дице, спаси́ нас.**

**Тропарь: Н**ося́щи Небе́сный Огнь рука́ма, я́ко клеща́ми, Богоблагода́тная, души́ моея́ стра́сти попали́, Чи́стая, и стра́шнаго осужде́ния и огня́ и томле́ния лю́таго бесо́вскаго свободи́ мя.

**Припев: Пресвята́я Богоро́дице, спаси́ нас.**

**Тропарь: О**сия́нием Твои́м мы́сленным просвети́ на́ша помышле́ния, и сердца́ и ра́зумы, Отрокови́це Богоблагода́тная, я́ко да стезя́ми живо́тными пра́ве ходя́ще, ми́лость полу́чим, возвеща́юще при́сно хвалы́ Твоя́.

***Канон святи́теля Марти́на , Глас 8:***

**Припев: Святи́телю о́тче Марти́не, моли́ Бо́га о нас.**

**Тропарь: С**вященноде́тель свяще́ннейший, испове́дник же и му́ченик быв,/ с патриа́ршескими ли́ки, Марти́не, всегда́ досто́йно ра́дуешися,/ те́мже тя ве́рою ублажа́ем.

**Припев: Святи́телю о́тче Марти́не, моли́ Бо́га о нас.**

**Тропарь: Я**́ко светоза́рное, блаже́нне, со́лнце, возсия́л еси́ к восто́ком от за́пада,/ всю заря́ми благоче́стия зе́млю просвети́л еси́/ и отгна́л еси́ тьму ерети́чествующих глубоча́йшую.

**Припев: Святи́телю о́тче Марти́не, моли́ Бо́га о нас.**

**Тропарь: С**та́нем в дому́ Бо́га на́шего, пропове́дающе стра́сти, и боре́ния,/ и испове́дания небому́дреннаго отца́ на́шего Марти́на/ и сего́ любо́вию ублажи́м.

**Припев: Святи́телю о́тче Марти́не, моли́ Бо́га о нас.**

**Тропарь: Т**вое́ свято́е преставле́ние днесь све́тло соверша́ем,/ испо́лни ра́дости помышле́ния восхваля́ющих тя, Богому́дре святи́телю,/ в не́йже вся ны помяни́.

**Сла́ва Отцу́ и Сы́ну и Свято́му Ду́ху.**

**В** ли́це ны́не предстои́ши с Безпло́тными си́лами, блаже́нне о́тче,/ подви́гни проро́ки и апо́столы прему́дры, с му́ченики святы́я/ приле́жно за ны моли́тися Бо́гу,/ да досто́йно тя велича́ем.

**И ны́не и при́сно и во ве́ки веко́в. Ами́нь.**

**Богородичен: Г**ласово́м отце́в повину́ющеся, во дву естества́х и во́лях, Чи́стая,/ Еди́наго от Тро́ицы, из Тебе́ ражда́емаго, ве́рно испове́дуем/ и Тя непреста́нно велича́ем.

**Песнопения святи́теля Марти́на**

***Глас 8. Подо́бен: Что́ вас нарече́м:***

**Припев: Святи́телю о́тче Марти́не, моли́ Бо́га о нас.**

**Хор: Ч**то тя ны́не, Марти́не, провеща́ем?/ Правосла́вных уче́ний наста́вника всесла́вна,/ верхо́вника свяще́нных повеле́ний Боже́ственных нело́жна,/ лжи и́стиннейшаго обличи́теля,/ словесе́ до́блественнейша споспе́шника,/ священноде́йственна свяще́ннейша,/ чудоде́лателя честне́йшаго./ Моли́ спасти́ся душа́м на́шим.

**Припев: Святи́телю о́тче Марти́не, моли́ Бо́га о нас.**

**Хор: Ч**то тя ны́не, Марти́не, нарече́м?/ Реку́, духо́вных вод испо́лнену,/ при́сно напая́ющу ду́ши ко благопло́дию разу́мному,/ све́щник, благоче́стия свет сия́ющ,/ го́ру, точа́щу Боже́ственное ра́дование,/ Боже́ственных Слове́с изъяви́теля,/ вся́кия е́реси обличи́теля./ Моли́ спасти́ся душа́м на́шим.

**Припев: Святи́телю о́тче Марти́не, моли́ Бо́га о нас.**

**Хор: Ч**то тя ны́не, Марти́не, прорече́м?/ Ски́нии и́стинныя священноде́теля всехва́льна,/ хода́тая к Бо́гу и тва́ри боголе́пна,/ ча́шу, пи́во Боже́ственное точа́щу,/ свети́льника, я́ко жи́зни сло́во иму́ща,/ от за́пада у́бо исходя́ща,/ на восто́це же явля́ющася./ Моли́ спасти́ся душа́м на́шим.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

***Глас 8. Подо́бен: Что́ вас нарече́м:***

**К**ому́ уподо́билася еси́, окая́нная душе́,/ к покая́нию ника́коже возни́чущи/ и огня́ не ужаса́ющися, злых ожида́ющаго?/ Воста́ни, и Еди́ну к заступле́нию ско́рую призови́, и возопи́й:/ Де́во Ма́ти, моли́ Твоего́ Сы́на и Бо́га на́шего/ изба́вити мя от се́ти льсти́ваго.

**Достойно есть:**

**Лик: Д**осто́йно есть я́ко вои́стинну блажи́ти Тя Богоро́дицу, При́сноблаженную, и Пренепоро́чную, и Ма́терь Бо́га на́шего. Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем. **(И поклон един.)**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Святаго Ду́ха, ны́не и при́сно и во ве́ки веко́в.**

**Лик: А**ми́нь.

**Тропарь велегласно и косно, во глас 6:**

**Лик: Го́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Бо́га во святы́х Его́, хвали́те Его́ во утверже́нии си́лы Его́.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его́ на си́лах Его, хвали́те Его по мно́жеству вели́чествия Его.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его́ во гла́се тру́бнем, хвали́те Его во псалти́ри и гу́слех.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его́ в тимпа́не и ли́це, хвали́те Его во стру́нах и орга́не.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Стих: Хвали́те Его в кимва́лех доброгла́сных, хвали́те Его в кимва́лех восклица́ния: вся́кое дыха́ние да хва́лит Го́спода.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

***Таже оба лика сошедшеся вкупе поют:***

**Хвали́те Бо́га во святы́х Его́, хвали́те Его́ во утверже́нии си́лы Его́.**

**Г**о́споди сил, с на́ми бу́ди, ино́го бо ра́зве Тебе́ помо́щника в ско́рбех не и́мамы: Го́споди сил, поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, а́ще не бы́хом святы́я Твоя́ име́ли моли́твенники, и благосты́ню Твою́, ми́лующую нас, ка́ко сме́ли бы́хом, Спа́се, пе́ти Тя, Его́же славосло́вят непреста́нно А́нгели? Сердцеве́дче, пощади́ ду́ши на́ша.

**И ны́не и при́сно и во ве́ки веко́в. Ами́нь.**

**М**но́гая мно́жества моих, Богоро́дице, прегреше́ний, к Тебе́ прибего́х, Чи́стая, спасе́ния тре́буя: посети́ немощству́ющую мою ду́шу, и моли́ Сы́на Твоего́, и Бо́га на́шего, да́ти ми оставле́ние, я́же соде́ях лю́тых, еди́на Благослове́нная.

**В**сесвята́я Богородице, во вре́мя живота́ моего́ не оста́ви мене́, челове́ческому предста́тельству не вве́ри мя: но Сама́ заступи́ и поми́луй мя.

**В**се упова́ние мое́ на Тя возлага́ю, Ма́ти Бо́жия, сохрани́ мя под кро́вом Твои́м.

**Чтец: Г**о́споди, поми́луй. **(40 раз.)**

**И**́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</div>***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Молитва:**

**Н**ескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м рождество́м соедини́вшая, и отри́нувшееся естество́ ро́да на́шего небе́сным совоку́пльшая, я́же ненаде́жных еди́на наде́жда и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище: не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша. Но я́ко человеколюби́ваго Бо́га Ма́ти, человеколю́бне умилосе́рдися о мне гре́шнем и блу́днем, и приими́ мое е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя безчи́сленная прегреше́ния, обрати́т мя к покая́нию, и Своих за́поведей де́лателя иску́сна яви́т мя. И предста́ни мне при́сно, я́ко ми́лостивая и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи, в страшный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего, насле́дника мя показу́ющи. Ю́же и да улучу́, Влады́чице моя, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́: Ему́же подоба́ет вся́кая сла́ва, че́сть и поклоне́ние, со Безнача́льным Его Отце́м и Пресвяты́м и Благи́м и Животворя́щим Его Ду́хом, ны́не и при́сно и во ве́ки веко́в. Ами́нь.

**Молитва ко Господу нашему Иисусу Христу, Антиоха монаха Панде́кта:**

**И** даждь нам, Влады́ко, на сон гряду́щим, поко́й те́ла и души́: и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия, укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя. Пло́ти на́шея воста́ния утоли́, и всякое земно́е и веще́ственное на́ше мудрова́ние успи́, и да́руй нам, Бо́же, бодр ум, целому́др по́мысл, се́рдце трезвя́щееся, сон лего́к, и вся́каго сатанина́ мечта́ния измене́н. Возста́ви же нас во вре́мя моли́твы утвержде́ны в за́поведех Твои́х, и память суде́б Твои́х в себе́ тве́рду иму́ща: всено́щное славосло́вие нам да́руй, во е́же пе́ти, и благослови́ти, и сла́вити пречестно́е и великоле́пое и́мя Твое́, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

**П**ресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

**Молитва иная, святаго Иоанникия:**

**У**пова́ние мое́ Оте́ц, прибе́жище мое́ Сын, покро́в мой Дух Святы́й, Тро́ице Свята́я, сла́ва Тебе́.

**Священник: Сла́ва Тебе́, Христе́ Бо́же, Упова́ние наше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды.)**

**Б**лагослови́.

***И нам на землю приклоншимся, священник глаголет молитву:***

**Священник: Влады́ко Многоми́лостиве, Го́споди Иису́се Христе́, Бо́же наш, моли́твами Всепречи́стыя Влады́чицы на́шея Богоро́дицы и Присноде́вы Мари́и, си́лою Честна́го и Животворя́щаго Креста́, предста́тельствы честны́х небе́сных сил безпло́тных, честна́го сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и пра́ведных Богооте́ц Иоаки́ма и А́нны, и всех Твои́х святы́х, благоприя́тну сотвори́ моли́тву на́шу, да́руй нам оставле́ние прегреше́ний на́ших, покры́й нас кро́вом крилу́ Твое́ю, отжени́ от нас вся́каго врага́ и супоста́та, умири́ на́шу жи́знь, Го́споди, поми́луй нас, и мир Твой, и спаси́ ду́ши на́ша, я́ко Благ и Человеколю́бец.**

***По молитве же нам воставшим, глаголет священник:***

**Священник: Благослови́те, отцы́ святи́и, прости́те ми гре́шному, ели́ка согреши́х сло́вом, де́лом, помышле́нием и все́ми мои́ми чу́вствы.**

***И отвещают людие:***

**Люди: Б**ог прости́т ти, о́тче святы́й.

***Священник же глаголет ектению:***

**Священник: Помо́лимся о Вели́ком Господи́не и отце́ на́шем Святе́йшем Патриа́рхе (имя) и о Господи́не нашем Преосвяще́ннейшем епи́скопе (или: архиепи́скопе, или: митрополи́те, имя, егоже есть область).**

**Лик: Г**о́споди, поми́луй.

**Священник: О Богохрани́мей стране́ на́шей, власте́х и во́инстве ея.**

**Лик: Г**о́споди, поми́луй.

**Священник: О ненави́дящих и любящих нас.**

**Лик: Г**о́споди, поми́луй.

**Священник: О ми́лующих и служа́щих нам.**

**Лик: Г**о́споди, поми́луй.

**Священник: О запове́давших нам, недосто́йным, моли́тися о них.**

**Лик: Г**о́споди, поми́луй.

**Священник: О избавле́нии плене́нных.**

**Лик: Г**о́споди, поми́луй.

**Священник: О отше́дших отце́х и бра́тиях на́ших.**

**Лик: Г**о́споди, поми́луй.

**Священник: О в мо́ри пла́вающих.**

**Лик: Г**о́споди, поми́луй.

**Священник: О в не́мощех лежа́щих.**

**Лик: Г**о́споди, поми́луй.

**Священник: Помо́лимся и о изоби́лии плодо́в земны́х.**

**Лик: Г**о́споди, поми́луй.

**Священник: И о вся́кой души́ христиа́н правосла́вных.**

**Лик: Г**о́споди, поми́луй.

**Священник: Ублажи́м правосла́вныя архиере́и и кти́торы свята́го хра́ма сего́.**

**Лик: Г**о́споди, поми́луй.

**Священник: Роди́тели на́ша, и вся пре́жде отше́дшия отцы́ и бра́тию на́шу, зде лежа́щия и повсю́ду, правосла́вныя.**

**Лик: Г**о́споди, поми́луй.

**Священник: Рцем и о себе́ саме́х.**

**Лик: Г**о́споди, поми́луй. **(Трижды.)**

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Лик: А**ми́нь.

**Последование утрени в пятницу**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, помилуй нас; Го́споди, очи́сти грехи́ на́ша; Владыко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насущный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 19 и 20.**

**У**слы́шит тя Господь в день печа́ли, защи́тит тя и́мя Бо́га Иа́ковля. По́слет ти по́мощь от Свята́го и от Сио́на засту́пит тя. Помяне́т вся́ку же́ртву твою, и всесожже́ние твое ту́чно бу́ди. Даст ти Господь по сердцу твоему и весь сове́т твой испо́лнит. Возрадуемся о спасе́нии твоем и во и́мя Го́спода Бо́га нашего возвели́чимся. Испо́лнит Госпо́дь вся проше́ния твоя. Ны́не позна́х, я́ко спасе́ Госпо́дь христа́ Своего, услы́шит его с небесе́ свята́го Своего, в силах спасе́ние десни́цы его. Си́и на колесни́цах, и си́и на ко́нех, мы же во и́мя Го́спода Бо́га нашего призове́м. Ти́и спя́ти бы́ша и падо́ша, мы же воста́хом и испра́вихомся. Го́споди, спаси́ царя́ и услы́ши ны, во́ньже а́ще день призове́м Тя.

**Г**о́споди, си́лою Твоею возвесели́тся царь и о спасе́нии Твоем возрадуется зело́. Жела́ние сердца его дал еси́ ему, и хоте́ния устну́ его не́си лишил его. Я́ко предвари́л еси́ его благослове́нием благосты́нным, положил еси́ на главе́ его вене́ц от ка́мене че́стна. Живота́ проси́л есть у тебе́, и дал еси́ ему долготу́ дний во век ве́ка. Ве́лия сла́ва его спасе́нием Твои́м, сла́ву и велеле́пие возложи́ши на него. Я́ко да́си ему благослове́ние во век ве́ка, возвесели́ши его ра́достию с лице́м Твои́м. Я́ко царь упова́ет на Го́спода, и ми́лостию Вы́шняго не подви́жится. Да обря́щется рука́ Твоя всем враго́м Твои́м, десни́ца Твоя да обря́щет вся ненави́дящия Тебе́. Я́ко положи́ши их я́ко пещь о́гненную во время лица́ Твоего, Госпо́дь гне́вом Своим смяте́т я́, и снест их огнь. Плод их от земли́ погуби́ши, и се́мя их от сыно́в челове́ческих. Я́ко уклони́ша на Тя зла́я, помы́слиша сове́ты, и́хже не возмо́гут соста́вити. Я́ко положи́ши я хребет, во избы́тцех Твои́х угото́виши лице́ их. Вознеси́ся, Го́споди, си́лою Твоею, воспое́м и пое́м си́лы Твоя.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, помилуй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**И** тропари сия:

**С**паси́, Го́споди, лю́ди Твоя́, и благослови́ достоя́ние Твое́, побе́ды на сопроти́вныя да́руя, и Твое́ сохраня́я Кресто́м Твои́м жи́тельство.

**Сла́ва Отцу́ и Сы́ну и Свято́му Ду́ху.**

**В**ознесы́йся на Крест во́лею, тезоимени́тому Твоему́ но́вому жительству щедро́ты Твоя́ да́руй, Христе́ Бо́же: возвесели́ нас си́лою Твоею, побе́ды дая́ нам на сопоста́ты, посо́бие иму́щим Твое́ ору́жие мира, непобеди́мую победу.

**И** ны́не и при́сно и во ве́ки веко́в. Ами́нь.

**П**редста́тельство стра́шное и непосты́дное, не пре́зри, Блага́я, молитв на́ших, Всепе́тая Богоро́дице, утверди́ православных жи́тельство, спаси́ ве́рныя лю́ди Твоя́ и пода́ждь им с небесе́ побе́ду, зане́ родила́ еси́ Бо́га, еди́на Благослове́нная.

**Священник: Поми́луй нас, Бо́же, по вели́цей милости Твое́й, мо́лим Ти ся, услы́ши и поми́луй.**

**Лик: Г**о́споди, поми́луй. **(Трижды.)**

**Еще́ мо́лимся о Великом Господине и отце́ на́шем Святе́йшем Патриа́рхе (имя) и о Господи́не на́шем Преосвяще́ннейшем епи́скопе (или: архиепи́скопе, или: митрополите, имя, егоже есть область), и о всей во Христе́ бра́тии нашей.**

**Лик: Г**о́споди, поми́луй. **(Трижды.)**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Лик: Г**о́споди, поми́луй. **(Трижды.)**

**Еще́ мо́лимся за всю бра́тию и за вся христиа́ны.**

**Лик: Г**о́споди, поми́луй. **(Трижды.)**

**Священник: Я́ко ми́лостив и Человеколюбец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**И**́менем Госпо́дним благослови́, о́тче.

**Священник: Сла́ва Святе́й и Единосу́щней и Животворя́щей и Неразде́льней Тро́ице всегда́, ны́не и при́сно и во ве́ки веко́в.**

**Лик: А**ми́нь.

**Шестопсалмие:**

***Чтец глаголет шестопсалмие (псалмы 3, 37, 62, 87, 102,142).***

**С**ла́ва в вы́шних Бо́гу, и на земли́ мир, в челове́цех благоволе́ние. **(Трижды.)**

**Г**о́споди, устне́ мои́ отве́рзеши, и уста́ моя́ возвестя́т хвалу́ Твою. **(Дважды.)**

**Г**о́споди, что ся умно́жиша стужа́ющии ми? Мно́зи востаю́т на мя, мно́зи глаго́лют души́ моей: несть спасе́ния ему в Бо́зе его. Ты же, Го́споди, Заступник мой еси́, сла́ва моя и вознося́й главу́ мою. Гла́сом мои́м ко Го́споду воззва́х, и услы́ша мя от горы́ святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем людей, о́крест напа́дающих на мя. Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющия ми всу́е: зу́бы гре́шников сокрушил еси́. Госпо́дне есть спасение, и на лю́дех Твоих благословение Твое.

**А**з усну́х, и спах, воста́х, я́ко Госпо́дь засту́пит мя.

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою. Несть исцеле́ния в пло́ти мое́й от лица́ гне́ва Твоего, несть ми́ра в косте́х моих от лица́ грех моих. Я́ко беззако́ния моя превзыдо́ша главу́ мою, я́ко бремя тя́жкое отяготе́ша на мне. Возсмерде́ша и согни́ша ра́ны моя от лица́ безу́мия моего́. Пострада́х и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти моей. Озло́блен бых и смири́хся до зела́, рыка́х от воздыха́ния се́рдца моего́. Го́споди, пред Тобою все жела́ние мое, и воздыха́ние мое от Тебе не утаи́ся. Се́рдце мое смяте́ся, оста́ви мя си́ла моя, и свет о́чию мое́ю, и той несть со мною. Дру́зи мои и и́скреннии мои пря́мо мне прибли́жишася и ста́ша, и бли́жнии мои отдале́че мене́ ста́ша, и нужда́хуся и́щущии ду́шу мою, и и́щущии зла́я мне глаго́лаху су́етная и льсти́вным весь день поуча́хуся. Аз же я́ко глух не слы́шах и я́ко нем не отверза́яй уст своих. И бых я́ко челове́к не слы́шай и не имы́й во усте́х своих обличе́ния. Я́ко на Тя, Го́споди, упова́х, Ты услы́шиши, Го́споди Бо́же мой. Я́ко рех: да не когда́ порадуют ми ся врази́ мои: и внегда́ подвижа́тися нога́м моим, на мя велере́чеваша. Я́ко аз на ра́ны гото́в, и боле́знь моя́ предо мною есть вы́ну. Я́ко беззако́ние мое аз возвещу́ и попеку́ся о гресе́ моем. Врази́ же мои живу́т и укрепи́шася па́че мене́, и умно́жишася ненави́дящии мя без пра́вды. Воздаю́щии ми зла́я воз благая оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою, Го́споди спасе́ния моего́.

**Н**е оста́ви мене́, Го́споди Бо́же мой, не отступи́ от Мене́. Вонми́ в по́мощь мою, Го́споди спасе́ния моего́.

**Б**о́же, Бо́же мой, к Тебе у́тренюю, возжада́ Тебе душа́ моя, коль мно́жицею Тебе плоть моя, в земли́ пу́сте и непрохо́дне, и безво́дне. Та́ко во святе́м яви́хся Тебе, ви́дети си́лу Твою и сла́ву Твою. Я́ко лу́чши ми́лость Твоя па́че живо́т, устне́ мои похвали́те Тя. Та́ко благословлю́ Тя в животе́ моем, о имени Твое́м воздежу́ ру́це мои. Я́ко от тука и ма́сти да испо́лнится душа́ моя, и устна́ма радости восхва́лят Тя уста́ моя. А́ще помина́х Тя на постели моей, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твоею возра́дуюся. Прильпе́ душа́ моя по Тебе, мене́ же прия́т десни́ца Твоя. Ти́и же всу́е иска́ша ду́шу мою, вни́дут в преиспо́дняя земли́, предадя́тся в ру́ки ору́жия, ча́сти ли́совом бу́дут Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная.

**Н**а у́тренних поуча́хся в Тя, я́ко был еси́ Помо́щник мой, и в кро́ве крилу́ Твоею возра́дуюся.

**П**рильпе́ душа́ моя по Тебе, мене́ же прия́т десни́ца Твоя.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И исходит священник от алтаря и глаголет молитвы утренния тайно, пред святыми дверьми.***

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя: приклони́ у́хо Твое к моле́нию моему, я́ко испо́лнися зол душа́ моя, и живо́т мой а́ду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоей отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя, и вся во́лны Твоя наве́л еси́ на мя. Уда́лил еси́ зна́емых моих от Мене́, положи́ша мя ме́рзость себе́: пре́дан бых и не исхожда́х. О́чи мои изнемого́сте от нищеты́, воззва́х к Тебе, Го́споди, весь день, возде́х к Тебе ру́це мои. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою, и и́стину Твою в поги́бели? Еда́ позна́на бу́дут во тьме чудеса́ Твоя, и пра́вда Твоя в земли́ забве́нней? И аз к Тебе, Го́споди, воззва́х, и у́тро моли́тва моя предвари́т Тя. Вску́ю, Го́споди, отре́еши ду́шу мою, отвраща́еши лице́ Твое от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои́, устраше́ния Твоя возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых моих от страсте́й.

**Г**о́споди Бо́же спасе́ния моего́, во дни воззва́х, и в нощи́ пред Тобо́ю.

**Д**а вни́дет пред Тя моли́тва моя: приклони́ у́хо Твое к моле́нию моему.

**Б**лагослови́, душе́ моя, Го́спода, и вся вну́тренняя моя и́мя свято́е Его. Благослови́, душе́ моя, Го́спода, и не забыва́й всех воздая́ний Его, очища́ющаго вся беззако́ния твоя, исцеля́ющаго вся неду́ги твоя, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое: обнови́тся я́ко о́рля ю́ность твоя. Творя́й ми́лостыни Госпо́дь, и судьбу́ всем оби́димым. Сказа́ пути́ Своя Моисе́ови, сыново́м изра́илевым хоте́ния Своя. Щедр и ми́лостив Госпо́дь, долготерпели́в и многоми́лостив. Не до конца́ прогне́вается, ниже́ в век вражду́ет, не по беззако́нием на́шим сотвори́л есть нам, ниже́ по грехо́м на́шим возда́л есть нам. Я́ко по высоте́ небе́сней от земли́, утвердил есть Госпо́дь милость Свою на боя́щихся Его. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е его, я́ко цвет се́льный, та́ко оцвете́т. Я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его, и пра́вда Его на сыне́х сыно́в, храня́щих заве́т Его, и по́мнящих за́поведи Его твори́ти я́. Госпо́дь на небеси́ угото́ва престо́л Свой, и Ца́рство Его все́ми облада́ет. Благословите Го́спода вси А́нгели Его, си́льнии кре́постию, творя́щии сло́во Его, услы́шати глас слове́с Его. Благослови́те Го́спода вся си́лы Его, слуги́ Его, творя́щии во́лю Его. Благослови́те Го́спода вся дела́ Его. На вся́ком ме́сте влады́чествия Его, благослови́ душе́ моя Го́спода.

**Н**а вся́ком ме́сте влады́чествия Его, благослови́ душе́ моя Го́спода.

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей: и не вни́ди в суд с рабо́м Твои́м, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поучи́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**У**слы́ши мя, Го́споди, в пра́вде Твоей и не вни́ди в суд с рабо́м Твои́м.

**У**слы́ши мя, Го́споди, в пра́вде Твоей и не вни́ди в суд с рабо́м Твои́м.

**Д**ух Твой Благи́й наста́вит мя на зе́млю пра́ву.

**Сла́ва Отцу́ и Сыну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

***По шестопсалмии ектения великая:***

**Ектения великая:**

**Ми́ром Го́споду помо́лимся.**

**Лик: Г**о́споди, поми́луй.

**О свы́шнем ми́ре и спасе́нии душ наших, Го́споду помо́лимся.**

**Лик: Г**о́споди, поми́луй.

**О ми́ре всего ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**Лик: Г**о́споди, поми́луй.

**О святе́м хра́ме сем и с ве́рою, благогове́нием и стра́хом Бо́жиим входящих вонь, Го́споду помо́лимся.**

**Лик: Г**о́споди, поми́луй.

**О Великом Господи́не и отце́ на́шем Святе́йшем Патриа́рхе (имя) и о Господи́не нашем Преосвяще́ннейшем епи́скопе (или: архиепи́скопе, или: митрополи́те, имя, егоже есть область), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.**

**Лик: Г**о́споди, поми́луй.

**О Богохрани́мей стране́ нашей, власте́х и во́инстве ея́, Го́споду помо́лимся.**

**Лик: Г**о́споди, поми́луй.

**О граде сем, вся́ком гра́де, стране́ и ве́рою живу́щих в них, Го́споду помо́лимся.**

**Лик: Г**о́споди, поми́луй.

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**Лик: Г**о́споди, поми́луй.

**О пла́вающих, путешествующих, неду́гующих, стра́ждущих, плене́нных и о спасе́нии их, Го́споду помо́лимся.**

**Лик: Г**о́споди, поми́луй.

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко подоба́ет Тебе́ вся́кая сла́ва, че́сть и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

***И возглашает диакон, аще есть, или священник (по гласу Октоиха):***

***Глас 8:***

**Диакон: Аллилу́иа, аллилу́иа, аллилу́иа.**

**Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.**

**Лик: А**ллилу́иа, аллилу́иа, аллилу́иа.

**Стих 2: Пра́вде научи́теся живу́щии на земли́.**

**Лик: А**ллилу́иа, аллилу́иа, аллилу́иа.

**Стих 3: За́висть прии́мет лю́ди ненака́занныя.**

**Лик: А**ллилу́иа, аллилу́иа, аллилу́иа.

**Стих 4: Приложи́ им зла, Го́споди, приложи́ зла сла́вным земли́.**

**Лик: А**ллилу́иа, аллилу́иа, аллилу́иа.

***Чтец глаголет Троичны Октоиха прилучившагося гласа (зри Приложение).***

**Троичны Октоиха, Глас 8:**

**Чтец: Н**а Не́бо сердца́ иму́ще, а́нгельский подражи́м чи́н, и со стра́хом Судии́ припаде́м, побе́дную взыва́юще хвалу́:

***По первом тропаре лик поет:***

**Лик: Свят, Свят, Свят еси́ Бо́же наш, Си́лою Креста́ Твоего́ сохрани́ нас, Го́споди.**

**Сла́ва Отцу́ и Сы́ну и Свято́му Ду́ху.**

**Чтец: З**ре́ти Тебе́ не сме́юще Херуви́ми, летя́ще зову́т со восклица́нием, Боже́ственную пе́снь трисвята́го гла́са, с ни́миже и мы́ вопие́м Ти́:

***По втором:***

**Лик: Свят, Свят, Свят еси́, Бо́же наш, моли́твами всех святы́х Твои́х поми́луй на́с.**

**И ны́не и при́сно и во ве́ки веков. Ами́нь.**

**Чтец: С**ляца́еми мно́жеством прегреше́ний на́ших, и не сме́юще воззре́ти на высоту́ небе́сную, ду́шу с те́лом прекло́ньше, со а́нгелы пе́снь вопие́м Ти́:

***По третьем:***

**С**вят, Свят, Свят еси́, Бо́же, Богородицею помилуй нас.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веков. Ами́нь.**

**Кафисма 13-я.**

**Псалом песни, в день субботный, 91.**

**Б**ла́го есть испове́датися Го́сподеви, и пе́ти имени Твоему́, Вы́шний: возвеща́ти зау́тра ми́лость Твою́ и и́стину Твою на вся́ку нощь, в десятостру́ннем псалти́ри с пе́снию в гу́слех. Я́ко возвесели́л мя еси́, Го́споди, в творе́нии Твое́м, и в де́лех руку́ Твое́ю возра́дуюся. Я́ко возвели́чишася дела́ Твоя, Го́споди, зело́ углуби́шася помышле́ния Твоя. Муж безу́мен не позна́ет, и неразуми́в не разуме́ет сих. Внегда́ прозябо́ша гре́шницы я́ко трава́, и пронико́ша вси де́лающии беззако́ние, я́ко да потребя́тся в век ве́ка. Ты же Вы́шний во век, Го́споди. Я́ко се врази́ Твои, Го́споди, я́ко се врази́ Твои поги́бнут, и разы́дутся вси де́лающии беззако́ние. И вознесе́тся я́ко единоро́га рог мой, и ста́рость моя в еле́и масти́те. И воззре́ о́ко мое на враги́ моя, и востаю́щия на мя лука́внующия услышит у́хо мое. Пра́ведник я́ко фи́никс процвете́т, я́ко кедр, и́же в Лива́не, умно́жится. Насажде́ни в дому́ Госпо́дни, во дво́рех Бо́га на́шего процвету́т, еще́ умно́жатся в ста́рости масти́те, и благоприе́млюще бу́дут. Да возвестя́т, я́ко прав Госпо́дь Бог наш, и несть непра́вды в Нем.

**В день предсубботный, внегда населися земля, хвала песни Давиду, 92.**

**Г**оспо́дь воцари́ся, в ле́поту облече́ся, облече́ся Госпо́дь в си́лу и препоя́сася, ибо утверди́ вселе́нную, я́же не подви́жится. Гото́в престо́л Твой отто́ле: от ве́ка Ты еси́. Воздвиго́ша ре́ки, Го́споди, воздвиго́ша ре́ки гла́сы своя. Во́змут ре́ки сотре́ния своя, от гласо́в вод мно́гих. Ди́вны высоты́ морски́я, ди́вен в высо́ких Госпо́дь. Свиде́ния Твоя уве́ришася зело́, до́му Твоему́ подоба́ет святы́ня, Го́споди, в долготу́ дний.

**Псалом Давиду, в четвертый субботы, 93.**

**Б**ог отмще́ний Госпо́дь, Бог отмще́ний не обину́лся есть. Вознеси́ся, Судя́й земли́, возда́ждь воздая́ние го́рдым. Доко́ле гре́шницы, Го́споди, доко́ле гре́шницы восхва́лятся? Провеща́ют и возглаго́лют непра́вду, возглаго́лют вси де́лающии беззако́ние? Лю́ди Твоя, Го́споди, смири́ша и достоя́ние Твое озло́биша. Вдови́цу и си́ра умори́ша и прише́льца уби́ша, и ре́ша: не у́зрит Госпо́дь, ниже́ уразуме́ет Бог Иа́ковль. Разуме́йте же безу́мнии в лю́дех, и бу́ии некогда умудри́теся. Насажде́й у́хо, не слы́шит ли? Или́ созда́вый о́ко, не сматря́ет ли? Наказу́яй язы́ки, не обличи́т ли, уча́й челове́ка ра́зуму? Госпо́дь весть помышле́ния челове́ческая, я́ко суть су́етна. Блаже́н челове́к, его́же а́ще нака́жеши, Го́споди, и от зако́на Твоего́ научи́ши его, укроти́ти его от дней лю́тых, до́ндеже изры́ется гре́шному я́ма. Я́ко не отри́нет Госпо́дь люде́й Своих, и достоя́ния Своего́ не оста́вит, до́ндеже пра́вда обрати́тся на суд, и держа́щиися ея́ вси пра́вии се́рдцем. Кто воста́нет ми на лука́внующия? Или́ кто спредста́нет ми на де́лающия беззако́ние? А́ще не Госпо́дь помо́гл бы ми, вма́ле всели́лася бы во ад душа́ моя́. А́ще глаго́лах: подви́жеся нога́ моя, ми́лость Твоя, Го́споди, помога́ше ми. По мно́жеству боле́зней моих в се́рдце мое́м, утеше́ния Твоя́ возвесели́ша ду́шу мою. Да не прибу́дет Тебе́ престо́л беззако́ния, созида́яй труд на повеле́ние. Уловя́т на ду́шу пра́ведничу, и кровь непови́нную осу́дят. И бысть мне Госпо́дь в прибе́жище, и Бог мой в по́мощь упова́ния моего́. И возда́ст им Госпо́дь беззако́ние их, и по лука́вствию их погуби́т я́ Госпо́дь Бог.

**Сла́ва Отцу́ и Сыну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Хвала песни Давиду, не надписан у еврей, 94.**

**П**рииди́те, возра́дуемся Го́сподеви, воскли́кнем Бо́гу Спаси́телю на́шему: предвари́м лице́ Его во испове́дании, и во псалме́х воскли́кнем Ему́. Я́ко Бог ве́лий Госпо́дь, и Царь ве́лий по всей земли́, я́ко в руце́ Его вси концы́ земли́, и высоты́ гор Того суть. Я́ко Того́ есть мо́ре, и Той сотвори́ е́, и су́шу ру́це Его́ созда́сте. Прииди́те поклони́мся и припаде́м Ему, и воспла́чемся пред Го́сподем сотво́ршим нас: я́ко Той есть Бог наш, и мы лю́дие па́жити Его́, и о́вцы руки́ Его́. Днесь а́ще глас Его услы́шите, не ожесточи́те серде́ц ва́ших, я́ко в прогне́вании, по дни искуше́ния в пусты́ни, во́ньже искуси́ша Мя отцы́ ва́ши, искуси́ша Мя, и ви́деша дела́ Моя. Четы́редесять лет негодова́х ро́да того́, и рех: при́сно заблужда́ют се́рдцем, ти́и же не позна́ша путе́й Моих, я́ко кля́хся во гне́ве Моем, а́ще вни́дут в поко́й Мой.

**Хвала песни Давиду, внегда дом созидашеся по пленении, не надписан у еврей, 95.**

**В**оспо́йте Го́сподеви пе́снь но́ву, воспо́йте Го́сподеви вся земля́, воспо́йте Го́сподеви, благослови́те и́мя Его, благовести́те день от дне спасе́ние Его. Возвести́те во язы́цех сла́ву Его, во всех лю́дех чудеса́ Его. Я́ко ве́лий Госпо́дь и хва́лен зело́, стра́шен есть над все́ми бо́ги. Я́ко вси бо́зи язы́к бе́сове: Госпо́дь же небеса́ сотвори́. Испове́дание и красота́ пред Ним, святы́ня и великоле́пие во святи́ле Его. Принеси́те Го́сподеви оте́чествия язы́к, принеси́те Го́сподеви сла́ву и честь. Принеси́те Го́сподеви сла́ву и́мени Его, возми́те же́ртвы, и входи́те во дворы́ Его. Поклони́теся Го́сподеви во дворе́ святе́м Его, да подви́жится от лица́ Его вся земля́. Рцы́те во язы́цех, я́ко Госпо́дь воцари́ся, ибо испра́ви вселе́нную, я́же не подви́жится: су́дит лю́дем пра́востию. Да возвеселя́тся небеса́, и ра́дуется земля́, да подви́жится мо́ре и исполне́ние его. Возра́дуются поля́, и вся я́же на них, тогда́ возра́дуются вся древа́ дубра́вная. От лица́ Госпо́дня, я́ко гряде́т, я́ко гряде́т суди́ти земли́, суди́ти вселе́нней в пра́вду, и лю́дем и́стиною Свое́ю.

**Псалом Давиду, егда земля его устрояшеся, не надписан у еврей, 96.**

**Г**оспо́дь воцари́ся, да ра́дуется земля́, да веселя́тся о́строви мно́зи. О́блак и мрак о́крест Его, пра́вда и судьба́ исправле́ние престо́ла Его. Огнь пред Ним преды́дет, и попалит о́крест враги́ Его. Освети́ша мо́лния Его́ вселе́нную: ви́де, и подви́жеся земля́. Го́ры я́ко воск раста́яша от лица́ Госпо́дня, от лица́ Го́спода всея́ земли́. Возвести́ша небеса́ пра́вду Его, и ви́деша вси лю́дие сла́ву Его. Да постыдя́тся вси кла́няющиися истука́нным, хва́лящиися о и́долех свои́х, поклони́теся Ему, вси А́нгели Его. Слы́ша и возвесели́ся Сио́н, и возра́довашася дще́ри иуде́йския, суде́б ради Твоих, Го́споди. Я́ко Ты Госпо́дь Вы́шний над все́ю земле́ю, зело́ превозне́слся еси́ над все́ми бо́ги. Лю́бящии Го́спода, ненави́дите зла́я, храни́т Госпо́дь ду́ши преподо́бных Своих, из руки́ гре́шничи изба́вит я́. Свет возсия́ пра́веднику, и пра́вым се́рдцем весе́лие. Весели́теся, пра́веднии, о Го́споде и испове́дайте па́мять Святы́ни Его.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Псалом Давиду, 97.**

**В**оспо́йте Го́сподеви песнь но́ву, я́ко ди́вна сотвори́ Госпо́дь. Спасе́ Его десни́ца Его, и мы́шца свята́я Его. Сказа́ Госпо́дь спасе́ние Свое́, пред язы́ки откры́ пра́вду Свою. Помяну́ ми́лость Свою Иа́кову, и и́стину Свою́ до́му Изра́илеву, ви́деша вси концы́ земли́ спасе́ние Бо́га на́шего. Воскли́кните Бо́гови вся земля́, воспо́йте, и ра́дуйтеся, и по́йте. По́йте Го́сподеви в гу́слех, в гу́слех и гла́се псало́мсте. В труба́х ко́ваных и гла́сом трубы́ ро́жаны воструби́те пред Царе́м Го́сподем. Да подви́жится мо́ре и исполне́ние его, вселе́нная и вси живу́щии на ней. Ре́ки воспле́щут руко́ю вку́пе, го́ры возра́дуются от лица́ Госпо́дня, я́ко гряде́т, я́ко и́дет суди́ти земли́, суди́ти вселе́нней в пра́вду, и лю́дем пра́востию.

**Псалом Давиду, 98.**

**Г**оспо́дь воцари́ся, да гне́ваются лю́дие: седя́й на Херуви́мех, да подви́жится земля́. Госпо́дь в Сио́не вели́к, и высо́к есть над все́ми людьми́. Да испове́дятся и́мени Твоему́ вели́кому, я́ко стра́шно и свя́то есть. И честь царе́ва суд лю́бит: Ты угото́вал еси́ правоты́, суд и пра́вду во Иа́кове Ты сотвори́л еси́. Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то есть. Моисе́й и Ааро́н во иере́ех Его, и Саму́ил в призыва́ющих и́мя Его: призыва́ху Го́спода, и Той послу́шаше их. В столпе́ о́блачне глаго́лаше к ним: я́ко храня́ху свиде́ния Его и повеле́ния Его, я́же даде́ им. Го́споди Бо́же наш, Ты послу́шал еси́ их: Бо́же, Ты ми́лостив быва́л еси́ им, и мща́я на вся начина́ния их. Возноси́те Го́спода Бо́га на́шего, и покланя́йтеся в горе́ святе́й Его, я́ко Свят Госпо́дь Бог наш.

**Псалом Давиду, во исповедание, 99.**

**В**оскли́кните Бо́гови вся земля́, рабо́тайте Го́сподеви в весе́лии, вни́дите пред Ним в ра́дости. Уве́дите, я́ко Госпо́дь Той есть Бог наш: Той сотвори́ нас, а не мы, мы же лю́дие Его и о́вцы па́жити Его. Вни́дите во врата́ Его во испове́дании, во дворы́ Его в пе́ниих: испове́дайтеся Ему, хвали́те имя Его. Я́ко благ Госпо́дь, в век ми́лость Его, и да́же до ро́да и ро́да и́стина Его.

**Псалом Давиду, 100.**

**М**и́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***Таже, седальны Крестны Октоиха прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Своих, Бог Изра́илев.***

**По 1-м стихосло́вии седа́льны Крестны, гла́с 8:**

**П**осреде́ Еде́ма дре́во процвете́ сме́рть, посреде́ же всея́ земли́ Дре́во прозябе́ жи́знь: вкуси́вше бо пе́рваго, нетле́нни су́ще, тле́нни бы́хом, получи́вше же втора́го, нетле́ния наслади́хомся; Кресто́м бо спаса́еши, я́ко Бог, род челове́ческий.

**Сти́х: Возноси́те Го́спода Бо́га на́шего, и покланя́йтеся подно́жию но́гу его́, я́ко свя́то е́сть.**

**В** раи́ у́бо пре́жде дре́вом обнажи́, о вкуше́нии враг нанося́ умерщвле́ние; Креста́ же Дре́во живота́ одея́ние челове́ком нося́ наведе́ на земли́, и мир ве́сь испо́лнися вся́кия ра́дости. Его́же ви́дяще возвыша́ема, Бо́гу в ве́ре, лю́дие, согла́сно воззове́м: испо́лнь храм сла́вы Его́.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**КрестоБогоро́дичен: И**́же от крове́й Твои́х чи́стых воплоще́нна и па́че мы́сли от Тебе́, Чи́стая, рожде́нна, на Дре́ве ви́сима посреде́ злоде́ю зря́щи, утро́бою боле́ла еси́ и ма́терски рыда́ющи вопия́ла еси́: увы́ мне, Ча́до Мое́, ко́е Боже́ственное и неизрече́нное смотре́ние Твое́, и́мже оживи́л еси́ созда́ние Твое́? Воспева́ю Твое́ благоутро́бие.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Кафисма 14-я.**

**Молитва нищаго, егда уныет, и пред Господем пролиет моление свое, 101.**

**Г**о́споди, услы́ши моли́тву мою, и вопль мой к Тебе́ да прии́дет. Не отврати́ лица́ Твоего от Мене́: во́ньже а́ще день скорблю́, приклони́ ко мне у́хо Твое: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои, и ко́сти моя я́ко суши́ло сосхо́шася. Уя́звен бых я́ко трава́, и и́зсше се́рдце мое, я́ко забы́х сне́сти хлеб мой. От гла́са воздыха́ния моего прильпе́ кость моя пло́ти моей. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои, и хва́лящии мя мною кленя́хуся. Зане́ пе́пел я́ко хлеб ядя́х, и питие́ мое с пла́чем растворя́х. От лица́ гне́ва Твоего и я́рости Твоея́: я́ко возне́с низве́ргл мя еси́. Дни́е мои я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя в род и род. Ты воскре́с уще́дриши Сио́на, я́ко вре́мя уще́дрити его, я́ко прии́де вре́мя. Я́ко благоволи́ша раби́ Твои ка́мение его, и персть его уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и явится во сла́ве Своей. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ святы́я Своея́, Госпо́дь с небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не и́мя Госпо́дне, и хвалу́ Его во Иерусали́ме. Внегда́ собра́тися лю́дем вку́пе и царе́м, е́же рабо́тати Го́сподеви. Отвеща́ Ему на́ пути́ кре́пости Его: умале́ние дней моих возвести́ ми. Не возведи́ мене́ во преполове́ние дней мои́х: в ро́де родо́в ле́та Твоя. В нача́лех Ты, Го́споди, зе́млю основа́л еси́, и дела́ руку́ Твое́ю суть небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я́, и изменя́тся. Ты же то́йжде еси́, и ле́та Твоя не оскуде́ют. Сы́нове раб Твоих вселя́тся, и се́мя их во век испра́вится.

**Псалом Давиду, 102.**

**Б**лагослови́, душе́ моя, Го́спода, и вся вну́тренняя моя, и́мя свято́е Его. Благослови́, душе́ моя, Го́спода, и не забыва́й всех воздая́ний Его, очища́ющаго вся беззако́ния твоя, исцеля́ющаго вся неду́ги твоя, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое: обнови́тся я́ко о́рля ю́ность твоя. Творя́й ми́лостыни Госпо́дь, и судьбу́ всем оби́димым. Сказа́ пути́ Своя Моисе́ови, сыново́м Изра́илевым хоте́ния Своя. Щедр и ми́лостив Госпо́дь, долготерпели́в и многоми́лостив. Не до конца́ прогне́вается, ниже́ в век вражду́ет, не по беззако́нием на́шим сотвори́л есть нам, ниже́ по грехо́м на́шим возда́л есть нам. Я́ко по высоте́ небе́сней от земли́, утверди́л есть Госпо́дь ми́лость Свою на боя́щихся Его. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е его, я́ко цвет се́льный, та́ко оцвете́т, я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его, и пра́вда Его на сыне́х сыно́в, храня́щих заве́т Его, и по́мнящих за́поведи Его твори́ти я́. Госпо́дь на небеси́ угото́ва престо́л Свой, и Ца́рство Его все́ми облада́ет. Благослови́те Го́спода, вси А́нгели Его, си́льнии кре́постию, творя́щии сло́во Его, услы́шати глас слове́с Его. Благослови́те Го́спода, вся си́лы Его, слуги́ Его, творя́щии во́лю Его. Благослови́те Го́спода, вся дела́ Его, на вся́ком ме́сте влады́чествия Его, благослови́, душе́ моя, Го́спода.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Псалом Давиду, о мирстем бытии, 103.**

**Б**лагослови́, душе́ моя, Го́спода. Го́споди Бо́же мой, возвели́чился еси́ зело́, во испове́дание и в велеле́поту обле́клся еси́. Одея́йся све́том я́ко ри́зою, простира́яй не́бо я́ко ко́жу. Покрыва́яй вода́ми превы́спренняя Своя, полага́яй о́блаки на восхожде́ние Свое, ходя́й на крилу́ ве́треню. Творя́й А́нгелы Своя ду́хи, и слуги́ Своя пла́мень о́гненный. Основа́яй зе́млю на тве́рди ея́, не преклони́тся в век ве́ка. Бе́здна я́ко ри́за одея́ние ея́, на гора́х станут во́ды, от запреще́ния Твоего побе́гнут, от гла́са гро́ма Твоего убоя́тся. Восхо́дят го́ры, и низхо́дят поля́ в ме́сто, е́же основа́л еси́ им. Преде́л положил еси́, его́же не пре́йдут, ниже́ обратя́тся покры́ти зе́млю. Посыла́яй исто́чники в де́брех, посреде́ гор про́йдут во́ды. Напая́ют вся зве́ри се́льныя, ждут она́гри в жа́жду свою. На ты́х пти́цы небе́сныя привита́ют, от среды́ ка́мения дадя́т глас. Напая́яй го́ры от превы́спренних Своих, от плода́ дел Твои́х насы́тится земля́. Прозяба́яй траву́ ското́м, и злак на слу́жбу челове́ком, извести́ хлеб от земли́. И вино́ весели́т се́рдце челове́ка, ума́стити лице́ еле́ем, и хлеб се́рдце челове́ка укрепи́т. Насы́тятся древа́ польска́я, ке́дри лива́нстии, и́хже еси́ насади́л. Та́мо пти́цы вогнездя́тся, ероди́ево жили́ще предводи́тельствует и́ми. Го́ры высо́кия еле́нем, камень прибе́жище за́яцем. Сотвори́л есть луну́ во времена́, со́лнце позна́ за́пад свой. Положи́л еси́ тьму, и бысть нощь, в не́йже про́йдут вси зве́рие дубра́внии. Ски́мни рыка́ющии восхи́тити, и взыска́ти от Бо́га пи́щу себе. Возсия́ со́лнце, и собра́шася, и в ло́жах сво́их ля́гут. Изы́дет челове́к на де́ло свое, и на де́лание свое до ве́чера. Я́ко возвели́чишася дела́ Твоя, Го́споди, вся прему́дростию сотвори́л еси́, испо́лнися земля́ тва́ри Твоея́. Сие́ мо́ре вели́кое и простра́нное, та́мо га́ди, и́хже несть числа́, живо́тная малая с вели́кими, та́мо корабли́ препла́вают, змий сей, его́же создал еси́ руга́тися ему. Вся к Тебе ча́ют, да́ти пи́щу им во бла́го вре́мя. Да́вшу Тебе́ им, соберу́т, отве́рзшу Тебе́ ру́ку, вся́ческая испо́лнятся бла́гости, отвра́щшу же Тебе лице́, возмяту́тся, оты́меши дух их, и исче́знут, и в персть свою возвратя́тся. По́слеши Ду́ха Твоего́, и сози́ждутся, и обнови́ши лице́ земли́. Бу́ди сла́ва Госпо́дня во ве́ки, возвесели́тся Госпо́дь о де́лех Своих, призира́яй на зе́млю, и творя́й ю́ трясти́ся, прикаса́яйся гора́м, и дымя́тся. Воспою́ Го́сподеви в животе́ моем, пою́ Бо́гу моему́, до́ндеже есмь, да услади́тся Ему́ бесе́да моя, аз же возвеселю́ся о Го́споде. Да исче́знут гре́шницы от земли́, и беззако́нницы, я́коже не бы́ти им. Благослови́, душе́ моя, Го́спода.

**Сла́ва Отцу́ и Сы́ну и Святому Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Святому Ду́ху.**

**Чтец: И ны́не и при́сно и во ве́ки веко́в. Ами́нь.**

**Аллилуиа, 104.**

**И**спове́дайтеся Го́сподеви, и призыва́йте и́мя Его, возвести́те во язы́цех дела́ Его. Воспо́йте Ему и по́йте Ему, пове́дите вся чудеса́ Его. Хвали́теся о имени святе́м Его, да возвесели́тся се́рдце и́щущих Го́спода. Взыщи́те Го́спода, и утверди́теся, взыщи́те лица́ Его вы́ну. Помяните чудеса́ Его, я́же сотвори́, чудеса Его, и судьбы́ уст Его. Се́мя Авраа́мле раби́ Его, сы́нове Иа́ковли избра́ннии Его. Той Госпо́дь Бог наш, по всей земли́ судьбы́ Его. Помяну́ в век заве́т Свой, сло́во, е́же запове́да в ты́сящи родо́в, е́же завеща́ Авраа́му, и кля́тву Свою Исаа́ку. И поста́ви ю́ Иа́кову в повеле́ние, и Изра́илю в заве́т ве́чен, глаго́ля: тебе́ дам зе́млю Ханаа́ню, у́же достоя́ния ва́шего, внегда́ бы́ти им ма́лым число́м, мале́йшим и прише́льцем в ней. И преидо́ша от язы́ка в язык, и от ца́рствия в лю́ди и́ны. Не оста́ви челове́ка оби́дети их, и обличи́ о них цари́. Не прикаса́йтеся пома́занным Моим, и во проро́цех Моих не лука́внуйте. И призва́ глад на зе́млю, вся́ко утвержде́ние хле́бное сотры́. Посла́ пред ни́ми челове́ка: в раба́ про́дан бысть Ио́сиф. Смири́ша во око́вах но́зе его, желе́зо про́йде душа́ его́, до́ндеже прии́де сло́во Его, сло́во Госпо́дне разжже́ его. Посла́ царь и разреши́ его: князь люде́й, и оста́ви его. Поста́ви его господи́на до́му своему́, и кня́зя всему́ стяжа́нию своему́, наказа́ти кня́зи его я́ко себе́, и старцы его умудри́ти. И вни́де Изра́иль во Еги́пет, и Иа́ков прише́льствова в зе́млю Ха́мову. И возрасти́ лю́ди своя зело́, и укрепи́ я́ па́че враго́в их. Преврати́ се́рдце их возненави́дети лю́ди Его, лесть сотвори́ти в рабе́х Его. Посла́ Моисе́я раба́ Своего́, Ааро́на, его́же избра́ Себе́. Положи́ в них словеса́ зна́мений Своих, и чуде́с Своих в земли́ Ха́мове. Посла́ тьму и помрачи́, яко преогорчи́ша словеса́ Его. Преложи́ во́ды их в кровь, и измори́ ры́бы их. Воскипе́ земля́ их жа́бами в сокро́вищницах царе́й их. Рече́, и приидо́ша пе́сия му́хи, и скни́пы во вся преде́лы их. Положи́ дожди́ их гра́ды, огнь попаля́ющ в земли́ их, и порази́ виногра́ды их и смо́квы их, и сотры́ вся́кое дре́во преде́л их. Рече́, и приидо́ша пру́зи и гу́сеницы, и́мже не бе́ числа́. И снедо́ша вся́ку траву́ в земли́ их, и поядо́ша всяк плод земли́ их. И порази́ вся́каго пе́рвенца в земли́ их, нача́ток вся́каго труда́ их, и изведе́ я́ с сребро́м и зла́том, и не бе́ в коле́нах их боля́й. Возвесели́ся Еги́пет во исхожде́нии их, я́ко нападе́ страх их на ня́. Распростре́ о́блак в покро́в им, и огнь, е́же просвети́ти им но́щию. Проси́ша, и приидо́ша кра́стели, и хле́ба небе́снаго насы́ти я́, разве́рзе ка́мень и потеко́ша во́ды, потеко́ша в безво́дных ре́ки, я́ко помяну́ сло́во свято́е Свое́, е́же ко Авраа́му, рабу́ Своему́. И изведе́ лю́ди Своя́ в ра́дости, и избра́нныя Своя́ в весе́лии. И даде́ им страны́ язы́к, и труды́ люде́й насле́доваша, я́ко да сохраня́т оправда́ния Его и зако́на Его взы́щут.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Седальны Триоди, глас 4:**

***Подо́бен: Ско́ро предвари́:***

**Д**во́ица посыла́ется учени́к привести́ жребя́, я́коже пи́сано е́сть, на не́же Христо́с все́д красе́н вни́дет, хвалу́ от младе́нец прия́ти Боже́ственную. Сего́ у́бо сре́сти и́дем тща́тельно, ве́тви доброде́телей тому́ принося́ще дея́ний.

**Сла́ва Отцу́ и Сы́ну и Свято́му Ду́ху.**

**Д**во́ица посыла́ется учени́к привести́ жребя́, я́коже пи́сано е́сть, на не́же Христо́с все́д красе́н вни́дет, хвалу́ от младе́нец прия́ти Боже́ственную. Сего́ у́бо сре́сти и́дем тща́тельно, ве́тви доброде́телей тому́ принося́ще дея́ний.

**И ны́не и при́сно и во ве́ки веко́в. Ами́нь.**

***Крестобогоро́дичен. Подо́бен:***

**Д**е́во Пренепоро́чная, Ма́ти Христа́ Бо́га, ору́жие про́йде Твою́ пресвяту́ю ду́шу, егда́ распина́ема ви́дела еси́ во́лею, Сына и Бо́га Твоего́: Его́же благослове́нная моля́щи не преста́й, проще́ние прегреше́ний во вре́мя поста́, на́м дарова́ти.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафисма 15-я.**

**Аллилуиа, 105.**

**И**спове́дайтеся Го́сподеви, я́ко Благ, я́ко в век ми́лость Его. Кто́ возглаго́лет си́лы Госпо́дни? Слы́шаны сотвори́т вся хвалы́ Его? Блаже́ни храня́щии суд и творя́щии пра́вду во вся́кое вре́мя. Помяни́ нас, Го́споди, во благоволе́нии люде́й Твоих, посети́ нас спасе́нием Твоим. Ви́дети во бла́гости избра́нныя Твоя, возвесели́тися в весе́лии языка Твоего, хвали́тися с достоя́нием Твоим. Согреши́хом со отцы́ на́шими, беззако́нновахом, непра́вдовахом. Отцы́ на́ши во Еги́пте не разуме́ша чуде́с Твоих, ни помяну́ша мно́жества ми́лости Твоея́ и преогорчи́ша восходя́ще в Чермно́е мо́ре. И спасе́ их и́мене Своего ра́ди, сказа́ти си́лу Свою, и запрети́ Чермно́му мо́рю, и изся́че, и наста́ви я в бе́здне, я́ко в пусты́ни. И спасе́ я́ из руки́ ненави́дящих, и изба́ви я из руки́ врагов. Покры́ вода́ стужа́ющия им, ни еди́н от них избы́сть. И ве́роваша словеси́ Его, и воспе́ша хвалу́ Его. Ускори́ша, забы́ша дела́ Его, не стерпе́ша сове́та Его: и похоте́ша жела́нию в пусты́ни, и искуси́ша Бо́га в безво́дней. И даде́ им проше́ние их, посла́ сы́тость в ду́ши их. И прогне́ваша Моисе́я в стану́, Ааро́на свята́го Госпо́дня. Отве́рзеся земля́ и пожре́ Дафа́на, и покры́ на со́нмищи Авиро́на, и разжже́ся огнь в со́нме их, пла́мень попали́ гре́шники. И сотвори́ша тельца́ в Хори́ве, и поклони́шася истука́нному, и измени́ша сла́ву Его в подо́бие тельца́ яду́щаго траву́, и забы́ша Бо́га спаса́ющаго их, сотво́ршаго ве́лия во Еги́пте, чуде́са в земли́ Ха́мове, стра́шная в мо́ри Чермне́м. И рече́ потреби́ти их, а́ще не бы Моисе́й, избра́нный Его, стал в сокруше́нии пред Ним, возврати́ти я́рость Его, да не погуби́т их. И уничижи́ша зе́млю жела́нную, не я́ша ве́ры словеси́ Его, и поропта́ша в селе́ниих сво́их, не услы́шаша гла́са Госпо́дня. И воздви́же ру́ку Свою на ня, низложи́ти я́ в пусты́ни. И низложи́ти се́мя их во язы́цех, и расточи́ти я́ в страны́. И причасти́шася Веельфего́ру, и снедо́ша же́ртвы ме́ртвых. И раздражи́ша Его в начина́ниих своих, и умно́жися в них паде́ние. И ста Финее́с, и уми́лостиви, и преста́ сечь. И вмени́ся ему в пра́вду, в род и род до ве́ка. И прогне́ваша Его на воде́ пререка́ния, и озло́блен бысть Моисе́й их ра́ди, я́ко преогорчи́ша дух его и ра́знствова устна́ма свои́ма. Не потреби́ша язы́ки, я́же рече́ Госпо́дь им, и смеси́шася во язы́цех, и навыко́ша дело́м их. И порабо́таша истука́нным их, и бысть им в собла́зн, и пожро́ша сы́ны своя и дще́ри своя́ бесово́м, и пролия́ша кровь непови́нную, кровь сыно́в своих и дще́рей, я́же пожро́ша истука́нным ханаа́нским, и убие́на бысть земля́ их кровьми́, и оскверни́ся в де́лех их, и соблуди́ша в начина́ниих своих. И разгне́вася я́ростию Госпо́дь на лю́ди Своя, и омерзи́ досто́яние Свое, и предаде́ я́ в ру́ки враго́в, и облада́ша и́ми ненави́дящии их. И стужи́ша им врази́ их, и смири́шася под рука́ми их. Мно́жицею изба́ви я́, ти́и же преогорчи́ша Его сове́том свои́м, и смири́шася в беззако́ниих своих. И ви́де Госпо́дь, внегда́ скорбе́ти им, внегда́ услы́шаше моле́ние их. И помяну́ заве́т Свой, и раска́яся по мно́жеству ми́лости Своея́, и даде́ я́ в щедро́ты пред все́ми плени́вшими я́. Спаси́ ны, Го́споди, Бо́же наш, и собери́ ны от язы́к, испове́датися и́мени Твоему́ свято́му, хвали́тися во хвале́ Твоей. Благослове́н Госпо́дь Бог Изра́илев от ве́ка и до ве́ка. И реку́т вси лю́дие: бу́ди, бу́ди.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Аллилуиа, 106.**

**И**спове́дайтеся Го́сподеви, я́ко Благ, я́ко в век ми́лость Его. Да реку́т изба́вленнии Го́сподем, и́хже изба́ви из руки́ врага́, и от стран собра́ их, от восто́к и за́пад, и се́вера, и мо́ря. Заблуди́ша в пусты́ни безво́дней, пути́ гра́да оби́тельнаго не обрето́ша. А́лчуще и жа́ждуще, душа́ их в них исчезе́. И воззва́ша ко Го́споду, внегда́ скорбе́ти им, и от нужд их изба́ви я́, и наста́ви я́ на путь прав, вни́ти во град оби́тельный. Да испове́дятся Го́сподеви ми́лости Его, и чудеса́ Его сыново́м челове́ческим, я́ко насы́тил есть ду́шу тщу, и ду́шу а́лчущу испо́лни благ. Седя́щия во тьме и се́ни сме́ртней, окова́нныя нището́ю и желе́зом, я́ко преогорчи́ша словеса́ Бо́жия и сове́т Вы́шняго раздражи́ша. И смири́ся в труде́х се́рдце их, и изнемого́ша, и не бе помога́яй. И воззва́ша ко Го́споду, внегда́ скорбе́ти им, и от нужд их спасе́ я́, и изведе́ я́ из тьмы и се́ни сме́ртныя, и у́зы их растерза́. Да испове́дятся Господеви ми́лости Его, и чудеса́ Его сыново́м челове́ческим, яко сокруши́ врата́ ме́дная и вереи́ желе́зныя сломи́. Восприя́т я́ от пути́ беззако́ния их, беззако́ний бо ра́ди свои́х смири́шася. Вся́каго бра́шна возгнуша́ся душа́ их, и прибли́жишася до врат сме́ртных. И воззва́ша ко Го́споду, внегда́ скорбе́ти им, и от нужд их спасе́ я́, посла́ сло́во Свое, и исцели́ я́, и изба́ви я́ от растле́ний их. Да испове́дятся Го́сподеви ми́лости Его, и чудеса́ Его сыново́м челове́ческим, и да пожру́т Ему же́ртву хвалы́, и да возвестя́т дела́ Его в ра́дости. Сходя́щии в мо́ре в корабля́х, творя́щии де́лания в вода́х мно́гих, ти́и ви́деша дела́ Госпо́дня и чудеса́ Его во глубине́. Рече́, и ста дух бу́рен, и вознесо́шася во́лны его, восхо́дят до небе́с и низхо́дят до бездн, душа́ их в злых та́яше: смято́шася, подвиго́шася, я́ко пия́ный, и вся му́дрость их поглощена́ бысть. И воззва́ша ко Го́споду, внегда́ скорбе́ти им, и от нужд их изведе́ я́, и повеле́ бу́ри, и ста в тишину́, и умолко́ша во́лны его. И возвесели́шася, я́ко умолко́ша, и наста́ви я́ в приста́нище хоте́ния Своего́. Да испове́дятся Го́сподеви ми́лости Его, и чуде́са Его сыново́м челове́ческим: да вознесу́т Его в це́ркви людсте́й и на седа́лищи ста́рец восхва́лят Его. Положи́л есть ре́ки в пусты́ню, и исхо́дища водна́я в жа́жду, зе́млю плодоно́сную в сла́ность, от зло́бы живу́щих на не́й. Положи́л есть пусты́ню во езе́ра водна́я и зе́млю безво́дную во исхо́дища водна́я. И насели́ та́мо а́лчущия, и соста́виша гра́ды оби́тельны, и насе́яша се́ла, и насади́ша виногра́ды, и сотвори́ша плод жи́тен. И благослови́ я́, и умно́жишася зело́, и скоты́ их не ума́ли. И ума́лишася, и озло́бишася от ско́рби зол и боле́зни. Излия́ся уничиже́ние на кня́зи их, и облазни́ я́ по непрохо́дней, а не по пути́. И помо́же убо́гу от нищеты́ и положи́ я́ко о́вцы оте́чествия. Узрят пра́вии и возвеселя́тся, и вся́кое беззако́ние загради́т уста́ своя́. Кто прему́др и сохрани́т сия? И уразуме́ют ми́лости Госпо́дни.

**Сла́ва Отцу́ и Сы́ну и Свято́му Ду́ху.**

**Лик: И ны́не и присно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Песнь, псалом Давиду, 107.**

**Г**ото́во се́рдце мое, Бо́же, гото́во се́рдце мое: воспою́ и пою́ во сла́ве моей. Воста́ни, сла́ва моя, воста́ни, псалти́рю и гу́сли: воста́ну ра́но. Испове́мся Тебе в лю́дех, Го́споди, пою́ Тебе́ во язы́цех. Я́ко ве́лия верху́ небе́с ми́лость Твоя и до о́блак и́стина Твоя. Вознеси́ся на небеса́, Бо́же, и по все́й земли́ сла́ва Твоя́, я́ко да изба́вятся возлю́бленнии Твои́: спаси́ десни́цею Твое́ю и услы́ши мя. Бог возглаго́ла во святе́м Свое́м: вознесу́ся и разделю́ сики́му, и удо́ль селе́ний разме́рю. Мой есть Галаа́д, и Мой есть Манасси́й, и Ефре́м заступле́ние главы́ Моея́, Иу́да царь Мой. Моа́в коно́б упова́ния Моего, на Идуме́ю наложу́ сапо́г Мой: Мне иноплеме́нницы покори́шася. Кто введе́т мя во град огражде́ния? Или́ кто наста́вит мя до Идуме́и? Не Ты ли, Бо́же, отри́нувый нас? И не изы́деши, Бо́же, в си́лах наших? Даждь нам по́мощь от ско́рби, и су́етно спасе́ние челове́ческо. О Бо́зе сотвори́м си́лу, и Той уничижи́т враги́ на́ша.

**В конец, псалом Давиду, 108.**

**Б**о́же, хвалы́ моея́ не премолчи́, я́ко уста́ гре́шнича и уста́ льсти́ваго на мя отверзо́шася, глаго́лаша на мя язы́ком льсти́вым, и словесы́ ненави́стными обыдо́ша мя, и бра́шася со мно́ю ту́не. Вме́сто е́же люби́ти мя, оболга́ху мя, аз же моля́хся, и положи́ша на мя зла́я за блага́я, и не́нависть за возлюбле́ние мое. Поста́ви на него́ гре́шника, и диа́вол да ста́нет одесну́ю его. Внегда́ суди́тися ему́, да изы́дет осужде́н, и моли́тва его́ да бу́дет в грех. Да бу́дут дни́е его ма́ли, и епи́скопство его́ да прии́мет ин: да бу́дут сы́нове его́ си́ри, и жена́ его́ вдова́: дви́жущеся да преселя́тся сы́нове его и воспро́сят, да изгна́ни бу́дут из домо́в свои́х. Да взы́щет заимода́вец вся, ели́ка суть его́, и да восхи́тят чужди́и труды́ его. Да не бу́дет ему́ засту́пника, ниже́ да бу́дет ущедря́яй сироты́ его. Да бу́дут ча́да его в погубле́ние, в ро́де еди́ном да потреби́тся и́мя его. Да воспомяне́тся беззако́ние оте́ц его пред Го́сподем, и грех ма́тере его да не очи́стится. Да бу́дут пред Го́сподем вы́ну, и да потреби́тся от земли́ па́мять их. Зане́же не помяну́ сотвори́ти ми́лость, и погна́ челове́ка ни́ща и убо́га, и умиле́на се́рдцем умертви́ти. И возлюби́ кля́тву, и прии́дет ему, и не восхоте́ благослове́ния, и удали́тся от него. И облече́ся в кля́тву я́ко в ри́зу, и вни́де я́ко вода́ во утро́бу его, и я́ко еле́й в ко́сти его. Да бу́дет ему я́ко ри́за, в ню́же облачи́тся, и я́ко поя́с, и́мже вы́ну опоясу́ется. Сие́ де́ло оболга́ющих мя у Го́спода и глаго́лющих лука́вая на ду́шу мою. И Ты, Го́споди, Го́споди, сотвори́ со мною и́мене ра́ди Твоего, я́ко бла́га ми́лость Твоя. Изба́ви мя, я́ко нищ и убо́г есмь аз, и се́рдце мое смяте́ся внутрь мене́. Я́ко сень, внегда́ уклони́тися ей, отъя́хся, стрясо́хся я́ко пру́зи. Коле́на моя изнемого́ста от поста́, и плоть моя измени́ся еле́я ра́ди. И аз бых поноше́ние им, ви́деша мя, покива́ша глава́ми свои́ми. Помози́ ми, Го́споди Бо́же мой, и спаси́ мя по ми́лости Твоей, и да разуме́ют, я́ко рука́ Твоя сия́, и Ты, Го́споди, сотвори́л еси́ ю́. Проклену́т ти́и, и Ты благослови́ши: востаю́щии на мя да постыдя́тся, раб же Твой возвесели́тся. Да облеку́тся оболга́ющии мя в срамоту́, и оде́ждутся, я́ко оде́ждею, студо́м сво́им. Испове́мся Го́сподеви зело́ усты́ мои́ми, и посреде́ мно́гих восхвалю́ Его, я́ко предста́ одесну́ю убо́гаго, е́же спасти́ от гоня́щих ду́шу мою.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Седален Триоди, глас 8:**

***Подо́бен: Воскре́с из ме́ртвых:***

**Д**во́ица учени́к посыла́ется дне́сь, жребя́ привести́ Влады́це Все́х: гряде́т все́сти, носи́мый Серафи́мскими мно́жествы. Начина́ет боя́тися Ла́зарем, мироде́ржица всея́дица сме́рть, пе́рвее плени́вшая ро́д челове́ческий.

**Сла́ва Отцу́ и Сы́ну и Свято́му Ду́ху.**

**Д**во́ица учени́к посыла́ется дне́сь, жребя́ привести́ Влады́це Все́х: гряде́т все́сти, носи́мый Серафи́мскими мно́жествы. Начина́ет боя́тися Ла́зарем, мироде́ржица всея́дица сме́рть, пе́рвее плени́вшая ро́д челове́ческий.

**И ны́не и присно и во ве́ки веко́в. Аминь.**

**Крестобогородичен, Подо́бен:**

**П**ри стра́сти Сына Чи́стая стоя́щи, рыда́ющи го́рько восклица́ше пе́сньми: ка́ко Тя́ немо́лчно а́нгельскими пе́сньми славосло́вимаго, де́ти евре́йстии, увы́ Мне́, пила́тову суди́щу Сы́не предста́виша? Песносло́влю Твое́ Сло́ве мно́гое и неизрече́нное Благоутро́бие.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веко́в. Ами́нь.**

**Псалом 50.**

**П**оми́луй мя, Бо́же, по вели́цей милости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое аз знаю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твои́х, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя мати моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си радость и весе́лие, возрадуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего и Ду́ха Твоего Свята́го не отыми́ от Мене́. Возда́ждь ми радость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего́, возрадуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Диакон: Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Владычицы на́шея Богоро́дицы и Присноде́вы Марии; си́лою Честна́го и Животворя́щаго Креста́; предста́тельствы честных небе́сных сил безпло́тных; честна́го сла́внаго Проро́ка Предте́чи и Крести́теля Иоа́нна; святых сла́вных и всехва́льных апо́стол; и́же во святы́х оте́ц на́ших и вселе́нских великих учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х отца́ на́шего Никола́я, архиепи́скопа Мирлики́йскаго, чудотво́рца; святы́х равноапо́стольных Мефо́дия и Кирилла, учи́телей Слове́нских; святы́х равноапо́стольных вели́каго кня́зя Влади́мира и вели́кия княги́ни О́льги; и́же во святы́х оте́ц на́ших всея́ Росси́и чудотво́рцев Михаи́ла, Петра́, Алекси́я, Ио́ны, Фили́ппа, Ермоге́на, Инноке́нтия, Филарета, И́ова и Ти́хона; святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и праведных Богооте́ц Иоаки́ма и Анны (и святаго, егоже есть храм, и егоже есть день), и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и помилуй нас.**

**Лик: Г**о́споди, поми́луй. **(12 раз.)**

**Священник: Ми́лостию и щедро́тами, и человеколю́бием Единоро́днаго Твоего́ Сы́на, с Ни́мже благослове́н еси́ со Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.**

**Лик: А**ми́нь.

**Канон:**

**Песнь 1**

***му́ченик Ма́рка и Кири́лла, Глас 8:***

***Лик поет ирмос Минеи святаго.***

**Ирмо́с: *Посе́ченый несеко́маго пресече́,/ и ви́де со́лнце зе́млю, ю́же не ви́де,/ лю́таго врага́ вода́ потопи́,/ и непроходи́мое про́йде Изра́иль,/ пе́снь же воспева́шеся:/ Го́сподеви пои́м, сла́вно бо просла́вися.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: С**о А́нгелы Бо́гу предстоя́ще, Царю́ всех, му́ченицы всеблаже́ннии,/ проси́те нам прегреше́ний избавле́ния,/ любо́вию блажа́щим вы и во хвале́нии пою́щим:/ Го́сподеви воспои́м, сла́вно бо просла́вися.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: А**рхиере́я Дух Святы́й тя предста́ви, Ма́рко, оби́льны па́ствити лю́ди/ во вся́ком преподо́бии догма́тов па́лицею слове́сною./ С ни́миже, блаже́нне, пел еси́:/ Го́сподеви воспои́м, сла́вно бо просла́вися.

**Сла́ва Отцу́ и Сы́ну и Свято́му Ду́ху.**

**Тропарь: С**труя́ми крове́й пла́мень многобо́жия угаси́вше, му́дрии,/ ра́дующеся, пострада́сте, е́ллинския мудрецы́ коне́чно посра́мльше,/ и ны́не с му́ченики Христу́ предстоите́, зову́ще:/ Го́сподеви воспои́м, сла́вно бо просла́вися.

**И ны́не и при́сно и во ве́ки веко́в. Ами́нь.**

**Тропарь: И**з Отрокови́цы нетле́нный Бог воплоща́ется,/ Его́же безпло́тных ли́цы, трепе́щуще, сла́вят,/ я́ко всех Творца́ и Еди́наго непреме́ннаго,/ и челове́цы на земли́ всегда́ пою́т, воспева́юще:/ Го́сподеви пое́м, сла́вно бо просла́вися.

**Песнь 3**

***му́ченик Ма́рка и Кири́лла, Глас 8:***

***Зде ирмос Минеи святаго не поется, но поем оный по конце песни, к тропарем же стихи припеваются по чину:***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: Н**е прине́сл еси́ че́сти безслове́сным истука́нным, всеблаже́нне,/ но претерпе́л еси́ крепча́йше му́ки многообра́зныя,/ Ма́рко доблему́дренне.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: У**ма́ до́блестию претерпе́л еси́, пресла́вне Кири́лле,/ наруга́ния же и му́ки муже́й пребеззако́ннующих,/ му́чениче страстоте́рпче.

**Сла́ва Отцу́ и Сы́ну и Свято́му Ду́ху.**

**Тропарь: О**бнажа́емы, му́ченицы многострада́льнии,/ и ра́нами сокруша́емы, непрело́жни пребы́сте,/ па́че Христо́вы любве́ ничто́же предпочита́юще.

**И ны́не и при́сно и во ве́ки веко́в. Ами́нь.**

**Тропарь: И**з Тебе́ возсия́, Всенепоро́чная,/ озаря́яй подсо́лнечную пресла́вными осия́нии/ Пра́вды Со́лнце, Де́во.

***Лик поет ирмос Минеи, третия песни.***

**Катава́сиа:**

**Ирмо́с: *Страх Твой, Го́споди,/ всади́ в се́рдца раб Твои́х/ и бу́ди нам утвержде́ние,/ Тя во и́стине призыва́ющих.***

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предадим.**

**Лик: Т**ебе́, Го́споди.

**Священник: Я́ко Ты еси́ Бог наш и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Седален му́ченик Ма́рка и Кири́лла, Глас 4:**

***Подо́бен: Яви́лся еси́:***

**Чтец: П**росве́щшеся благода́тию и́стинною,/ земны́я концы́ све́тло наставля́ете благоче́стно, священному́ченицы сла́внии./ Те́мже ве́рою вас ублажа́ем.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***Богородичен егоже.***

**Н**а Дре́ве ви́дящи воздви́жена Сы́на Твоего́, Пречи́стая,/ утро́бою ма́тернею растерза́ема, жа́лостно взыва́ла еси́:/ увы́ Мне, ка́ко заше́л еси́, Све́те Мой безле́тный?

**Песнь 4**

***му́ченик Ма́рка и Кири́лла, Глас 8:***

**Ирмо́с: *Из го́ры приосене́нныя, Сло́ве, проро́к,/ еди́ныя Богоро́дицы,/ хотя́ща воплоти́тися богови́дно усмотри́/ и со стра́хом славосло́вяше си́лу Твою́.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: И**сте́кшая на зе́млю кро́вь твоя́, Богому́дре,/ сию́ пои́стинне освяти́ досто́йно и души́ напои́ благоче́ствующих,/ к ре́вности Боже́ственней воздвизающи.<br>&nbsp;Тропарь: 3арею мы́сленною я́ве просвеща́еми,/ но́щь злу́ю безбо́жнаго злосла́вия отгна́сте, му́ченицы, пресла́вно,/ Ма́рко и Кири́лле всеблаже́ннии. **(За един)**

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: И**сцели́ на́ша неду́ги, Благоде́телю,/ Ма́рка моли́твами и Кири́лла Боже́ственнаго/ и ми́лости Твоя́, Благоутро́бне, на вся воспева́ющия Тя низпосли́.

**Сла́ва Отцу́ и Сы́ну и Свято́му Ду́ху.**

**Тропарь: С**и́лою Боже́ственною и благода́тию сло́ва, му́ченицы Христо́вы,/ хра́мы и́дольския низлага́юще,/ Ду́ха Свята́го храм ве́рою показа́стеся.

**И ны́не и при́сно и во ве́ки веко́в. Ами́нь.**

**Тропарь: Я**ви́лася еси́ Бо́жие простра́нное вмести́лище,/ престо́л высо́к и две́рь, Богоро́дице,/ е́юже про́йде неизрече́нным рождество́м, от тли ны воззыва́я.

**Песнь 5**

***му́ченик Ма́рка и Кири́лла, Глас 8:***

**Ирмо́с: *От но́щи неве́дения/ Богове́дением просвети́вши концы́,/ просвети́ мя у́тром человеколю́бия Твоего́, Го́споди.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: М**ироявле́ннии свети́льницы, священному́ченицы Боже́ственнии бы́вше,/ вся просвеща́ете Боже́ственными светлостьми́ Ду́ха.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: У**смотря́я, всеблаже́нне, воздая́ния Боже́ственная,/ терпе́л еси́, Ма́рко, нестерпи́мыя ра́ны и боле́зни крепча́йше.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: С**вященноде́тель сый и, безкро́вныя же́ртвы принося́ Христу́,/ же́ртву, блаже́нне, благово́нную –/ тебе́ сама́го – Го́сподеви прине́сл еси́.

**Стих: Пресвята́я Богоро́дице, спаси́ нас.**

**Богоро́дичен: Р**ождество́м стра́нным Царя́ всех родила́ еси́, Пречи́стая Богоро́дице,/ на благодея́ние тва́ри.

***Трипеснец Триоди, Глас 4:***

**Стих: Сла́ва Тебе́, Бо́же наш, сла́ва Тебе́.**

**Н**а Кресте́ Го́споди Твое́м усну́в, преложи́л еси́ на со́н, Влады́ко, сме́рть. Вопи́л бо еси́: дру́г Ла́зарь у́спе, но по́йдем возбуди́ти его́ ны́не.

**Стих: Сла́ва Тебе́, Бо́же наш, сла́ва Тебе́.**

**П**роро́к пропове́дания исполня́я прорече́ния, в пророкоуби́йственный гра́д Христе́ ще́дрый прише́л еси́, убие́н бы́ти во́лею, убие́нна мя́ тле́ю, спаса́я.

**Стих: Сла́ва Тебе́, Бо́же наш, сла́ва Тебе́.**

**Т**е́ло непокори́вое сло́ву повину́вше, воздержа́нием и мольба́ми, мона́си и прости́и лю́дие Христа́ усря́щите, на жребя́ все́дша, гряду́ща же пострада́ти.

**Стих: Пресвята́я Богоро́дице, спаси́ нас.**

**Богородичен: К**ропле́нием ми́лости Твоея́ напо́й Пречи́стая, изсо́хшую мою́ мы́сль, пла́менем греха́ и угаше́нный се́рдца моего́ вожжи́ све́щник, две́ре све́та.

***Иный трипеснец Триоди, Глас 8:***

**Стих: Сла́ва Тебе́, Бо́же наш, сла́ва Тебе́.**

**Д**во́ицу ученик твои́х, внегда́ хоте́л еси́ дости́гнути в Вифа́нию Христе́, посыла́еши привести́ Тебе́ жребя́, на не́же никто́же от челове́к все́де: кроме́ бо Тебе́ Спа́се никто́же безслове́сныя язы́ки повину́.

**Стих: Сла́ва Тебе́, Бо́же наш, сла́ва Тебе́.**

**С**ни́деся Иуде́ов от Иерусали́ма в Вифа́нию мно́жество, и с сро́дницами Ла́заревыми дне́сь стра́ждут: нау́трие же разуме́вше сего́ из гро́ба ска́чуща, дви́жутся на убие́ние Христо́во.

**Сла́ва Отцу́ и Сы́ну и Свято́му Ду́ху.**

**Троичен: Т**ро́ице Пресвята́я О́тче, и Сы́не, и Ду́ше Вседе́тельный, Блаже́нное Божество́, Безнача́льное Существо́, и Трисия́нный Све́те, Всезри́тельная Держа́во, рабы́ твоя́ сохрани́.

**И ны́не и присно и во ве́ки веко́в. Ами́нь.**

**Богородичен: Н**а Кресте́ Тя ви́дящи пригвожде́нна гвоздьми́ Христе́ Ма́ти Твоя́, и из ре́бр живо́тных теку́щую кро́вь и во́ду, уязвля́шеся Ма́терним милосе́рдием, Сына бо Тя́ позна́ своего́.

**Сла́ва Тебе́, Бо́же наш, сла́ва Тебе́.**

**С**е́ угото́вася Христо́с предста́ти Иерусали́му, и́же в гора́х вси́ и пусты́нях, собери́теся мона́си, того́ ра́достию усре́сти, со все́ю поднебе́сною.

**Катава́сиа, Глас 8:**

***Мра́к души́ моея́ разжени́ Светода́вче Христе́ Бо́же, началоро́дную тьму́ изгна́в бе́здны, и да́руй ми́ све́т повеле́ний Твои́х Сло́ве, да у́тренюя сла́влю Тя́.***

**Песнь 6**

***му́ченик Ма́рка и Кири́лла, Глас 8:***

***Зде ирмос Минеи святаго не поется, но поем оный по конце песни.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: П**ретерпе́в му́ки многоплете́нныя и сме́рть хода́тайственную, Богому́дре,/ в сла́ве присносу́щней лику́еши на Небесе́х,/ о нас, Кири́лле, моля́ся.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: Г**лаго́л Бо́жий жив в се́рдцы твое́м я́ко име́я, Ма́рко сла́вне,/ к ве́ре Боже́ственней привле́кл еси́ лю́ди и наро́ды, му́дре,/ и благосла́вно тече́ние сконча́л еси́.

**Сла́ва Отцу́ и Сы́ну и Свято́му Ду́ху.**

**Тропарь: С**вященноде́теле и же́ртвы соверше́ны, Го́сподеви принесо́стеся, му́ками всесоже́гшеся,/ и в Вы́шних све́тли Царю́ всех предстоите́.

**И ны́не и при́сно и во ве́ки веко́в. Ами́нь.**

**Тропарь: Р**азреше́ние нам долго́в испроси́ и жития́ исправле́ние, Де́во,/ песносло́вящим вели́чия Твоя́/ и благочести́вым ра́зумом Тя сла́вящим.

**Катава́сиа:**

**Ирмо́с: *Ио́ну в ки́те, Го́споди,/ еди́наго всели́л еси́,/ мене́ же, свя́заннаго мре́жами вра́жиими,/ я́ко от тли о́наго спаси́.***

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвятую, Пречи́стую, Преблагослове́нную, Сла́вную Владычицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Ты бо еси́ Царь ми́ра и Спас душ на́ших, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и присно и во ве́ки веко́в.**

**Лик: А**ми́нь.

**Му́ченичен октоиха, глас 8:**

**Му́ченичен: В**оздержа́нием страсте́й огнепа́льныя умертви́вше зра́ки и движе́ния, Христо́вы му́ченицы прия́ша благода́ть неду́ги отгоня́ти немощны́х, и жи́вше, и по кончи́не чудоде́йствовати. Вои́стинну чу́до пресла́вно, я́ко ко́сти на́ги источа́ют исцеле́ния; сла́ва Еди́ному и Созда́телю Бо́гу.

**Песнь 7**

***му́ченик Ма́рка и Кири́лла, Глас 8:***

**Ирмо́с: *От Иуде́и доше́дше, о́троцы/ в Вавило́не иногда́/ ве́рою тро́йческою пла́мень пе́щный попра́ша, пою́ще:/ отце́в Бо́же, благослове́н еси́.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: П**росве́щшеся заре́ю Святы́я Тро́ицы, Богоблаже́ннии,/ тьму́ пре́лести изгна́сте и сла́ву улучи́сте, песнопою́ще:/ оте́ц на́ших Бо́же, благослове́н еси́.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: Н**и́жняя оста́вльшии и Вы́шняя насле́довавшии,/ Богоно́сный Ма́рко и Кири́лл Боже́ственный/ да чту́тся, песнопою́ще:/ оте́ц на́ших Бо́же, благослове́н еси́.

**Сла́ва Отцу́ и Сы́ну и Свято́му Ду́ху.**

**Тропарь: Д**рема́ние нераде́ния во вре́мя по́двигов оттря́сше,/ соверши́сте тече́ние и собо́ром страстоте́рпец, песнопою́ще, совокупи́стеся:/ оте́ц на́ших Бо́же, благослове́н еси́.

**И ны́не и при́сно и во ве́ки веко́в. Ами́нь.**

**Тропарь: И**з Тебе́ спасе́ние па́че ума́ же и сло́ва, Де́во,/ возсия́ во тьме́ седя́щим сме́ртней/ и до́ле су́щия Небе́сны соде́ла, вопию́щия:/ оте́ц на́ших Бо́же, благослове́н еси́.

**Песнь 8**

***му́ченик Ма́рка и Кири́лла, Глас 8:***

***Лик поет ирмос канона Минеи святаго.***

**Ирмо́с: *Победи́тели мучи́теля и пла́мене/ благода́тию Твое́ю бы́вше,/ за́поведей Твои́м зело́ прилежа́ще,/ о́троцы вопия́ху:/ благослови́те, вся дела́ Госпо́дня, Го́спода.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: П**обеди́тели мучи́теля, свере́по судя́щаго, показа́вшеся,/ нетле́нныя венцы́, му́ченицы, прия́сте, вопию́ще:/ благослови́те, вся дела́ Госпо́дня, Го́спода.<br>&nbsp;Тропарь: Щито́м любве́, страда́льцы, и ве́ры вооруже́ни,/ вра́жия ополче́ния мече́м посеко́сте Боже́ственныя до́блести, вопию́ще:/ благослови́те, вся дела́ Госпо́дня, Го́спода. **(За един)**

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: Н**а земли́ пострада́вше, в Вы́шних святи́и, пра́вды вене́ц от руки́ Христо́вы прия́сте, вопию́ще:/ благослови́те, вся дела́ Госпо́дня, Го́спода.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тро́ичен: Я**́ко Еди́ницу Естество́м, я́ко Тро́ицу Тя честву́ю начерта́ньми,/ О́тче Вседержи́телю, и Сы́не, и Душе́ Святы́й, взыва́я:/ благослови́те, вся дела́ Госпо́дня, Го́спода.

**Стих: Пресвята́я Богоро́дице, спаси́ нас.**

**Богоро́дичен: С**та́мну Тя ма́нны жи́зненныя пропове́дуем, Благослове́нная,/ трапе́зу, и жезл, и кади́льницу,/ златы́й све́щник, го́ру же и две́рь,/ купину́ неопали́му, престо́л Вы́шняго и ми́ра спасе́ние.

***Трипеснец Триоди, Глас 4:***

**Стих: Сла́ва Тебе́, Бо́же наш, сла́ва Тебе́.**

**В**оскресе́ние и живо́т иму́ще жены́ любе́зное, что́ рыда́ете го́рько? И́дет оживи́ти бли́жняго дру́га, свои́м Воскресе́нием, воста́ние все́х провозвеща́яй, Все́х Благоде́тель.

**Стих: Сла́ва Тебе́, Бо́же наш, сла́ва Тебе́.**

**Ж**или́ща мона́хов собери́теся я́ко а́гнцы слове́снии, Началопа́стыря Христа́ усря́щите, ны́не ве́тви нося́ще: предгряде́т во́лею, я́ко а́гнец закла́тися Госпо́дь, я́ко да от во́лча изме́т мучи́тельства.

**Стих: Сла́ва Тебе́, Бо́же наш, сла́ва Тебе́.**

**Г**ряду́щу Ти́ к Виффаги́и, топта́ние Твои́х но́г, вра́г ощуща́ше а́д, и нога́ма Ла́заревыма прикаса́шеся, глаго́ля: а́ще восхо́щет зва́ти Тя́ Жи́знь, не облени́ся, но изы́ди: разуме́х бо мое́ разруше́ние вско́ре.

**Стих: Пресвята́я Богоро́дице, спаси́ нас.**

**Богородичен: С**вяще́ннии гла́си тя́ проро́ков пропове́дуют обра́зно, две́рь, и го́ру, и се́нь, зе́млю святу́ю, све́тлый о́блак: из него́же су́щым во тьме́ и се́ни седя́щым, возсия́ со́лнце, Де́во, Еди́н Светода́тель.

***Иный трипеснец Триоди, Глас 8:***

**Стих: Сла́ва Тебе́, Бо́же наш, сла́ва Тебе́.**

**Д**во́ица ученик по́сланная привести́ подъяре́мника на о́блацех Восходя́щему, Его́же вся́ пою́т, и превозно́сят во вся́ ве́ки.

**Стих: Сла́ва Тебе́, Бо́же наш, сла́ва Тебе́.**

**П**ри две́рех Христо́с, про́чее Вифа́ние не се́туй: в ра́дость бо преложи́т пла́чь тво́й, твое́ воспита́ние воздви́г Ла́заря из гро́ба, пою́ща и превознося́ща Христа́ во ве́ки.

**Благослови́м Отца́ и Сы́на и Свята́го Духа, Го́спода.**

**Троичен: Е**ди́н Бо́г у́бо Тро́ица, ни Отцу́ изступи́вшу в сыновство́, ниже́ Сы́ну премени́вшуся во исхожде́ние: но сво́йственная и обое́, све́т Бо́га Три́, сла́влю во ве́ки.

**И ны́не и присно и во ве́ки веко́в. Ами́нь.**

**Богородичен: Е**ди́на нетле́нная ражда́еши, Еди́на дои́ши младе́нца небра́чная, Еди́на Зижди́теля ражда́еши и Влады́ку Твоего́, а́ще и Ма́терь и Раба́: Тя́ Де́во Ма́ти пое́м во ве́ки.

**Сла́ва Тебе́, Бо́же наш, сла́ва Тебе́.**

**С**ады́ доброде́телей, и чу́вственно ве́твьми я́ко сугу́ба Христа́ угото́вимся вси́ прия́ти, носи́ма на жребя́ти: Его́же превозно́сим во вся́ ве́ки.

**Катава́сиа, Глас 8:**

***Хва́лим, благослови́м, покланяемся Го́сподеви, пою́ще и превознося́ще во вся ве́ки.***

***А́нгели и Небеса́, на престо́ле сла́вы седя́щаго и я́ко Бо́га непреста́нно сла́вимаго, благослови́те, по́йте и превозноси́те Его́ во ве́ки.***

**Диакон: Богоро́дицу и Ма́терь Све́та в пе́снех возвели́чим.**

**Лик: В**ели́чит душа́ Моя Го́спода, и возра́довася дух Мой о Бо́зе, Спа́се Мое́м.

***Честне́йшую Херуви́м и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Я**́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Я**́ко сотвори́ Мне вели́чие Сильный, и свя́то и́мя Его́, и ми́лость Его́ в ро́ды родо́в боя́щимся Его́.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**С**отвори́ держа́ву мы́шцею Свое́ю, расточи́ го́рдыя мы́слию се́рдца их.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Н**изложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**В**осприя́т Изра́иля о́трока Своего́, помяну́ти милости, я́коже глаго́ла ко отце́м на́шим, Авраа́му и се́мени его да́же до ве́ка.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Песнь 9**

***му́ченик Ма́рка и Кири́лла, Глас 8:***

***Лик поет ирмос канона Минеи святаго.***

**Ирмо́с: *Устраши́ся всяк слух/ неизрече́нна Бо́жия снизхожде́ния,/ я́ко Вы́шний во́лею сни́де да́же и до пло́ти/ от Деви́ческаго чре́ва быв Челове́к./ Те́мже Пречи́стую Богоро́дицу, ве́рнии, велича́ем.***

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: С**топа́м, му́ченицы, Христа́, пострада́вшаго и стра́сти умертви́вшаго, после́довавше,/ мно́гих ран искуше́ние прия́сте,/ и, обличи́вше враго́в безбо́жных служе́ния, возвели́чистеся,/ и А́нгелом я́ве уподо́бистеся.<br>&nbsp;Тропарь: Яви́стеся у́глие о́гненно, приобщи́вшеся Бо́гу, всеблаже́ннии,/ и попали́сте многобо́жия ве́щь благода́тию,/ и к све́ту у́мному, ра́дующеся, преидо́сте, Богоблаже́ннии,/ озаря́юще на́ша разуме́ния. **(За един)**

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: П**оста́вльше на ка́мени мы́сленнем душ ва́ших стопы́, всехва́льнии,/ не поколеба́стеся мно́гих мук приложе́ньми./ Те́мже утвержда́йте на́ша при́сно мы́сли, кова́рствы вра́жиими коле́блемыя,/ добропобе́днии му́ченицы.

**Стих: Святи́и му́ченицы Ма́рко и Кири́лле, моли́те Бо́га о нас.**

**Тропарь: В**зя́стеся к пресве́тлому свиде́тельства, страстоте́рпцы, краегра́дию, к высоте́ вели́цей,/ и Ца́рство Бо́жие непоколеби́мое сподо́бистеся прия́ти,/ Ма́рко свяще́ннейший, Кири́лле сла́вне,/ его́же получи́ти всем нам моли́теся.

**Стих: Пресвята́я Богоро́дице, спаси́ нас.**

**Богоро́дичен: С**ия́нием Твои́м, Отрокови́це, мы́сленным/ просвети́ на́ша мы́сли, Богора́дованная, и се́рдца, и мудрова́ния,/ я́ко да по стезя́м жи́зни пра́во ше́ствующе, ми́лость улучи́м,/ возвеща́юще при́сно хвалы́ Твоя́.

***Трипеснец Триоди, Глас 4:***

**Стих: Сла́ва Тебе́, Бо́же наш, сла́ва Тебе́.**

**С**е́ предвозгласи́л еси́ Иису́се, взы́дем ко гра́ду свято́му, и рука́ма уби́йц вои́стинну преда́мся Кресту́, уби́тися пло́тию.

**Стих: Сла́ва Тебе́, Бо́же наш, сла́ва Тебе́.**

**О**т сме́рти хотя́ Сло́ве, восхи́тити дру́га Твоего́, пло́тию умертви́тися на́с ра́ди пригвожда́ешися, челове́ки обезсмертвля́я ве́рныя, Еди́не Безсме́ртне.

**Стих: Сла́ва Тебе́, Бо́же наш, сла́ва Тебе́.**

**В**а́иа целому́дрия принесе́м Христу́, на жребя́ти смири́вшуся пло́тию, и рце́м Ему́: на стра́сть прише́дый, благослове́н еси́ Спа́се.

**Стих: Пресвята́я Богоро́дице, спаси́ нас.**

**Богородичен: С**тра́шное твое́ рожде́ние, Богоро́дице Ма́ти Христа́: те́мже Тя́ блажи́м ве́рно, и сла́вим че́стно, ро́дове родо́в во ве́ки, ами́нь.

**Стих: Сла́ва Тебе́, Бо́же наш, сла́ва Тебе́.**

***Иный трипеснец Триоди, Глас 8:***

**Н**ы́не посыла́я ученики́, Христо́с рече́: отреши́вше мне́ жребя́ приведи́те все́сти, да разрешу́ язы́ки от безслове́сия, и покорю́ я́ко Сы́н Отцу́.

**Стих: Сла́ва Тебе́, Бо́же наш, сла́ва Тебе́.**

**Г**ряде́т Госпо́дь, отве́рзи твоя́ две́ри Вифа́ние, приими́ ве́рою Влады́ку: и́бо гряде́т воскреси́ти от гро́ба Ла́заря, я́ко еди́н всеси́лен.

**Сла́ва Отцу́ и Сы́ну и Свято́му Ду́ху.**

**Троичен: Т**рисия́нное Го́споди Твоего́ единонача́лия, све́тлыми сия́ньми, у́м на́ш облиста́я, от ле́сти многообра́зныя обраща́ет на́с к соедини́тельному обоже́нию.

**И ны́не и при́сно и во ве́ки веко́в. Ами́нь.**

**Богородичен: Р**а́дуйся Пала́то все́х Царя́, Е́юже Ца́рство Небе́сное отве́рзеся су́щым на земли́, Богоро́дице Де́во, и со А́нгелы житие́.

**Сла́ва Тебе́, Бо́же наш, сла́ва Тебе́.**

**В** пусты́нях и гора́х, и в верте́пех су́щии, прииди́те собери́теся с на́ми ваиено́сцы, сре́сти Царя́ и Влады́ку: гряде́т бо спасти́ ду́шы на́шя.

**Катава́сиа, Глас 8:**

**Триоди Ирмос: *Проявле́нное на горе́ законополо́жнику во огни́ и купине́, Рождество́ Присноде́вы в на́ше ве́рных спасе́ние, пе́сньми немо́лчными велича́ем.***

**Лик: Д**осто́йно есть я́ко вои́стинну блажи́ти Тя Богоро́дицу, При́сноблаженную, и Пренепоро́чную, и Ма́терь Бо́га на́шего. Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем. **(И поклон един.)**

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко Тя хва́лят вся си́лы небе́сныя и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Свети́лен 8-го гласа:**

**Чтец: С**вет сый, Христе́, / просвети́ мя Тобо́ю,/ Си́лою Го́споди, Креста́ твоего́, и спа́си́ мя.

**Сла́ва Отцу́ и Сы́ну и Свято́му Ду́ху.**

**С**вет сый, Христе́, / просвети́ мя Тобо́ю,/ моли́твами, Го́споди, святы́х Твои́х, и спаси́ мя.

**И ны́не и при́сно и во ве́ки веко́в. Ами́нь.**

**С**вет сый, Христе́, / просвети́ мя Тобо́ю,/ моли́твами, Го́споди, Богоро́дицы, и спаси́ мя.

**Хвали́тны псалмы́:**

**Хор: В**ся́кое дыха́ние да хва́лит Го́спода./ Хвали́те Го́спода с небе́с,/ хвали́те Его́ в вы́шних.// Тебе́ подоба́ет песнь Бо́гу.

**Х**вали́те Его́ вси а́нгели Его́,/ хвали́те Его́ вся си́лы Его́.// Тебе́ подоба́ет песнь Бо́гу.

***И продолжать чтение псалма со слов:***

***Хвали́те Его́, со́лнце и луна́…***

**Псало́м 148:**

**Х**вали́те Его́, со́лнце и луна́, хвали́те Его́, вся зве́зды и свет. Хвали́те Его́ Небеса́ небе́с и вода́, я́же превы́ше небе́с. Да восхва́лят и́мя Госпо́дне: я́ко Той рече́, и бы́ша, Той повеле́, и созда́шася. Поста́ви я́ в век и в век ве́ка, повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны: огнь, град, снег, го́лоть, дух бу́рен, творя́щая сло́во Его́, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того́ Еди́наго, испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыново́м Изра́илевым, лю́дем, приближа́ющымся Ему́.

**Псалом 149:**

**В**оспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о Сотво́ршем eго́, и сы́нове Сио́ни возра́дуются о Царе́ свое́м. Да восхва́лят и́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах свои́х. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными.

**На 6: С**отвори́ти в них суд напи́сан./ Сла́ва сия́ бу́дет всем преподо́бным Его́.

**Псало́м 150:**

**Х**вали́те Бо́га во святы́х Его́,/ хвали́те Его́ во утверже́нии си́лы Его́.

**Стих: Хвали́те Его́ на си́лах Его́,/ хвали́те Его́ по мно́жеству вели́чествия Его́.**

**Стих: Хвали́те Его́ во гла́се тру́бнем,/ хвали́те Его́ во псалти́ри и гу́слех.**

**Стих: Хвали́те Его́ в тимпа́не и ли́це,/ хвали́те Его́ во стру́нах и орга́не.**

**Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния./ Вся́кое дыха́ние да хва́лит Го́спода.**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Вседневное славословие**

**С**ла́ва Тебе́, показа́вшему нам свет.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а всяк день благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

**С**подо́би, Го́споди, в день сей, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно, и во ве́ки веко́в. Ами́нь.

**Ектения́ проси́тельная:**

**Диакон: Испо́лним у́треннюю моли́тву на́шу Го́сподеви.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Диакон: Дне всего́ соверше́нна, свя́та, ми́рна и безгре́шна, у Го́спода про́сим.**

**Лик: П**ода́й, Го́споди.

**Диакон: Ангела ми́рна, ве́рна наста́вника, храни́теля душ и теле́с наших, у Го́спода про́сим.**

**Лик: П**ода́й, Го́споди.

**Диакон: Проще́ния и оставле́ния грехо́в и прегреше́ний на́ших, у Го́спода про́сим.**

**Лик: П**ода́й, Го́споди.

**Диакон: До́брых и полезных душа́м на́шим и ми́ра ми́рови, у Го́спода про́сим.**

**Лик: П**ода́й, Го́споди.

**Диакон: Про́чее вре́мя живота́ на́шего в ми́ре и покаянии сконча́ти, у Го́спода про́сим.**

**Лик: П**ода́й, Го́споди.

**Диакон: Христиа́нския кончи́ны живота́ на́шего безболе́зненны, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Лик: П**ода́й, Го́споди.

**Диакон: Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́, и друг дру́га, и весь живо́т наш Христу Бо́гу предадим.**

**Лик: Т**ебе́, Го́споди.

**Священник: Я́ко Бог ми́лости и щедро́т и человеколю́бия еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Священник: Ми́р все́м.**

**Лик: И** ду́хови твоему́.

**Диакон: Главы́ на́ша Го́сподеви прикло́ним.**

**Лик: Т**ебе́, Го́споди.

**Священник: Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**На стиховне стихиры, глас 1:**

**П**резре́вши душе́ моя́ Боже́ственных пома́заний, объя́та была́ еси́ козньми́ врага́, свои́м хоте́нием преда́вшися тли́, и отягчи́вшися от греха́ мно́гаго, Боготка́нную оде́жду оскверни́ла еси́. и неукра́шену ца́рскому бра́ку сотвори́ла еси́. но да не со грехо́м привлече́шися, и покрове́нна оде́ждею страсте́й возле́гши, вины́ вхо́да возда́си, и черто́га изгна́на бу́деши, Спа́су возопи́й: стра́шное о́ко, приимы́й е́же е́смь, и е́же бы́л еси́ не оста́вивый, и пре́жде Креста́ хлами́дою поруга́ния, мене́ ра́ди облеки́йся, вре́тище мое́ расто́ргни, и в весе́лие облецы́, и тьмы́ вне́шния, и пла́ча ве́чнаго изба́ви мя́, и поми́луй мя́.

**Стих: Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.**

**П**резре́вши душе́ моя́ Боже́ственных пома́заний, объя́та была́ еси́ козньми́ врага́, свои́м хоте́нием преда́вшися тли́, и отягчи́вшися от греха́ мно́гаго, Боготка́нную оде́жду оскверни́ла еси́. и неукра́шену ца́рскому бра́ку сотвори́ла еси́. но да не со грехо́м привлече́шися, и покрове́нна оде́ждею страсте́й возле́гши, вины́ вхо́да возда́си, и черто́га изгна́на бу́деши, Спа́су возопи́й: стра́шное о́ко, приимы́й е́же е́смь, и е́же бы́л еси́ не оста́вивый, и пре́жде Креста́ хлами́дою поруга́ния, мене́ ра́ди облеки́йся, вре́тище мое́ расто́ргни, и в весе́лие облецы́, и тьмы́ вне́шния, и пла́ча ве́чнаго изба́ви мя́, и поми́луй мя́.

**Стих: И бу́ди све́тлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.**

**Мученичен: С**трастоте́рпцы Христо́вы, прииди́те лю́дие вси́ почти́м, пе́сньми и пе́ньми духо́вными, свети́ла ми́ра, и пропове́дники ве́ры, исто́чники приснотеку́щыя, из ни́хже истека́ют ве́рным исцеле́ния. те́х моли́твами Христе́ Бо́же на́ш, ми́р да́руй ми́рови Твоему́, и душа́м на́шым ве́лию ми́лость.

**Сла́ва Отцу́ и Сы́ну и Свято́му Ду́ху:**

***гла́с 8:***

**Д**ушеполе́зную соверши́вше четыредеся́тницу, и Святу́ю седми́цу стра́сти Твоея́, про́сим ви́дети Человеколю́бче, е́же просла́вити в не́й вели́чия Твоя́, и неизрече́нное на́с ра́ди смотре́ние Твое́, единому́дренно воспева́юще: Го́споди сла́ва Тебе́.

**И ны́не и при́сно и во ве́ки веко́в. Ами́нь.**

***тойже:***

**Д**ушеполе́зную соверши́вше четыредеся́тницу, и Святу́ю седми́цу стра́сти Твоея́, про́сим ви́дети Человеколю́бче, е́же просла́вити в не́й вели́чия Твоя́, и неизрече́нное на́с ра́ди смотре́ние Твое́, единому́дренно воспева́юще: Го́споди сла́ва Тебе́.

**Чтец: Б**ла́го есть испове́датися Го́сподеви и пе́ти имени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь. **(Дважды.)**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропарь утрени:**

**В** хра́ме стоя́ще сла́вы Твоея́, на небеси́ стоя́ти мним, Богоро́дице, Дверь Небе́сная, отве́рзи нам две́ри милости Твоея́.

**Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем.

**И**́менем Господним благослови́, о́тче.

**Священник: Сый благослове́н Христос Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Н**ебе́сный Царю́, ве́ру утверди́, язы́ки укроти́, мир умири́, святы́й храм сей до́бре сохрани́: пре́жде отше́дшия отцы́ и бра́тию на́шу, в селе́ниих пра́ведных учини́: и нас в покая́нии и испове́дании приими́, я́ко Благи́й и Человеколю́бец.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</div>***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**Час первый**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 5, 89, 100.**

**Г**лаго́лы моя внуши́, Го́споди, разуме́й зва́ние мое. Вонми́ гла́су моле́ния моего́, Царю́ мой и Бо́же мой, я́ко к Тебе помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззакония, Ты еси́: не присели́тся к Тебе лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающия беззако́ние. Погуби́ши вся глаго́лющия лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея, вни́ду в дом Твой, поклоню́ся ко хра́му свято́му Твоему́, в стра́се Твоем. Го́споди, наста́ви мя пра́вдою Твое́ю, враг моих ради испра́ви пред Тобою путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей своих, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возрадуются, и всели́шися в них, и похва́лятся о Тебе лю́бящии и́мя Твое. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

**Г**о́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. У́тро я́ко трава́ мимои́дет, у́тро процвете́т и пре́йдет: на ве́чер отпаде́т, ожесте́ет и и́зсхнет. Я́ко исчезо́хом гне́вом Твоим, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего. Я́ко вси дни́е наши оскуде́ша, и гне́вом Твоим исчезо́хом, ле́та на́ша я́ко паучи́на поуча́хуся. Дни́е лет наших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего я́рость Твою исчести́? Десни́цу Твою та́ко скажи́ ми, и окова́нныя се́рдцем в мудрости. Обрати́ся, Го́споди, доко́ле? И умоле́н бу́ди на рабы́ Твоя. Испо́лнихомся зау́тра ми́лости Твоея, Го́споди, и возра́довахомся, и возвесели́хомся. Во вся дни наша возвесели́хомся, за дни, в ня́же смири́л ны еси́, ле́та, в ня́же ви́дехом зла́я. И при́зри на рабы́ Твоя, и на дела́ Твоя, и наста́ви сы́ны их. И бу́ди све́тлость Го́спода Бо́га на́шего на на́с, и дела́ рук на́ших испра́ви на нас, и де́ло рук на́ших испра́ви.

**М**и́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком и несытым сердцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й гордыню, глаго́ляй неправедная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***Посем священник, став пред царскими дверьми, глаголет настоящий тропарь со стихи, во глас 6:***

**Священник: Зау́тра услы́ши глас мой, Царю́ мой и Бо́же мой. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Стих 1: Глаго́лы моя внуши́, Го́споди, разуме́й зва́ние мое. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Стих 2: Я́ко к Тебе́ помолю́ся, Го́споди. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Священник: Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Ч**то Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозябла́ еси́ Цвет Нетле́ния. Де́ву, я́ко пребыла́ еси́ нетле́нна. Чистую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. Того́ моли́ спасти́ся душа́м на́шим.

***Таже поем на оба лика:***

**Лик: С**топы́ моя напра́ви по словеси́ Твоему́, и да не облада́ет мно́ю вся́кое беззако́ние. **(Дважды.)**

**И**зба́ви мя от клеветы́ челове́ческия, и сохраню́ за́поведи Твоя. **(Дважды.)**

**Л**ице́ Твое́ просвети́ на раба́ Твоего́ и научи́ мя оправда́нием Твоим. **(Дважды.)**

**Д**а испо́лнятся уста́ моя хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.  **(Трижды.)**

***Посем чтец глаголет:***

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**С**ко́ро предвари́, пре́жде да́же не порабо́тимся врагом, ху́лящим Тя и претя́щим нам, Христе́ Бо́же наш, погуби́ Кресто́м Твои́м борю́щия нас, да уразуме́ют, ка́ко мо́жет правосла́вных ве́ра, моли́твами Богоро́дицы, еди́не Человеколю́бче.

**Г**о́споди, поми́луй. **(40 раз.)**

**И**́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твоим: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херувим и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богородицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</div>***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Священник: Христе́, Све́те И́стинный, просвеща́яй и освяща́яй вся́каго челове́ка, гряду́щаго в мир, да зна́менается на нас свет лица́ Твоего́, да в нем у́зрим Свет непристу́пный, и испра́ви стопы́ на́ша к де́ланию за́поведей Твоих, моли́твами Пречи́стыя Твоея́ Ма́тере и всех Твои́х святы́х. Ами́нь.**

**Лик: В**збра́нной Воево́де победи́тельная, я́ко изба́вльшеся от злы́х, благода́рственная воспису́ем Ти, раби́ Твои́, Богоро́дице; но я́ко иму́щая держа́ву непобеди́мую, от вся́ких нас бед свободи́, да зове́м Ти: ра́дуйся, Неве́сто Неневе́стная.

**Священник: Сла́ва Тебе́, Христе́ Бо́же, Упова́ние на́ше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды.)**

**Б**лагослови́.

**Священник глаголет отпуст:**

**Священник: Христо́с, И́стинный Бог наш, моли́твами Пречи́стыя Своея́ Ма́тере, си́лою Честна́го и Животво́рящаго Креста́, святы́х сла́вных и всехва́льных апо́стол, (святых храма и дне), святы́х пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.**

**Лик поет многолетие:**

***По Уставу, по окончании 1-го часа совершается лития о усопших, которая, по мысли Типикона, является неотъемлемой частью утреннего богослужения. Заупокойная лития по окончании 1-го часа назначается Типиконом во все седмичные дни. В субботу, Неделю и в праздничные дни этой литии нет. Такая же лития назначается Уставом и после отпуста вечерни в том случае, если вечерня не соединяется с Литургией Преждеосвященных Даров, т. е. в понедельник, вторник и четверг.***

**Полезная информация о памяти му́ченик Ма́рка и Кири́лла**

**С**вященномученик Марк, епископ Арефусийский, Кирилл диакон и другие многие пострадали при императоре Юлиане Отступнике (361–363). По указанию святого равноапостольного императора Константина Великого (память 21 мая), святой Марк разрушил идольское капище. Когда Юлиан, вступивший на престол, начал преследовать христиан и возрождать язычество, враги решили отомстить святому Марку. Старый епископ сначала скрылся от гонителей, но, узнав, что язычники в поисках его предают истязаниям многих людей, добровольно явился и предал себя на мучения. Среди поношений и издевательств святой старец был проведен через весь город. Ему рвали волосы, терзали тело, волочили по дороге, погружали в болотную жижу, подвешивали связанного и резали ножами. Требуя от святого епископа выкуп за разрушенное капище, гонители изобретали все новые и новые муки: сжимали старцу в тисках ноги, крепкими льняными нитями обрезали уши и, наконец, намазав тело святого мученика медом и жиром, в жаркий полдень подвесили его в корзине на добычу пчелам. Но святой старец словно не замечал боли. Жители города Арефусии, видя несокрушимую твердость святителя, выпустили его на свободу. Позже многие из них под влияниемего бесед обратились ко Христу. О страданиях святого Марка повествует святитель Григорий Богослов (память 25 января) в своем «Первом слове на Юлиана».

**Б**лаженный Феодорит, епископ Киррский (†457), рассказывает о диаконе Кирилле, который в царствование Константина Великого уничтожил много идолов в городе Илиополе. За это он был убит при Юлиане Отступнике. Язычники рассекли его тело и, как дикие звери, кусали его, за что Господь покарал их слепотой, язвами и другими болезнями.

**В** это же время в палестинских городах Аскалоне и Газе язычники замучили многих христиан – священников, а также жен и дев, посвятивших себя Богу. Мучители рассекали их тела, обсыпали ячменем и бросали на растерзание свиньям. Общая память святых мучеников совершается 29 марта.